KPDN rancang Inisiatif Rintis Bantuan Tanpa Tunai diperluas

KOTA BHARU, 27 Julai- Kementerian Perdagangan Dalam Negeri dan Kos Sara Hidup (KPDN) merancang untuk mengembangkan Inisiatif Rintis Bantuan Tanpa Tunai kepada pelajar Tingkatan Enam dan Kolej Vokasional.  Timbalan Menteri KPDN Fuziah Salleh berkata, tindakan itu dilakukan bagi membantu golongan itu menangani kos sara hidup. Majlis Tindakan Sara Hidup Negara (NACCOL) akan membuat laporan dan mencadangkan supaya ia dapat dikembangkan lagi kerana keberkesanannya. Fuziah berharap kerajaan dapat meneruskan serta menambah bajet bagi program tersebut. "Tentu sekali Majlis Tindakan Sara Hidup Negara akan membuat laporan dan mencadangkan supaya ianya dikembangkan lagi sebab keberkesanannya."Kita berjaya kenal pasti segmen pelajar anak muda yang tertinggal. saya sendiri memang berharap untuk teruskan program ini dan menambah bajet pada tahun hadapan," katanya pada sidang media selepas Program Outreach Sara Hidup dan Advokasi Kepenggunaan Peringkat Negeri Kelantan di sini.Inisiatif Rintis Bantuan Tanpa Tunai sudah bermula hujung tahun lalu dan seramai 4,116 pelajar di seluruh negara menerima bantuan yang diperuntukkan hampir RM800,000 itu.  Setiap pelajar terpilih akan menerima bantuan dalam bentuk e-dompet bernilai RM50 sebulan bagi tempoh dua bulan berturut-turut. Pemberian itu dijangka selesai pada Ogos.


Penampilan 23 peratus calon Pemuda UMNO, keterbukaan parti terhadap bakat muda

KUALA LUMPUR, 27 Julai- Penampilan 23 peratus calon daripada Pergerakan Pemuda UMNO pada PRU DUN ke-15, menggambarkan keterbukaan parti terhadap bakat anak muda UMNO.Ketua Pemuda UMNO, Dr Muhamad Akmal Saleh berkata langkah berani itu disulami semangat mewartakan yang terbaik dalam kalangan terbaik, kepada pengundi."PRU DUN ke-15 di enam buah negeri bakal menampilkan 12 orang daripada sayap Pemuda UMNO dan 13 mantan Pemuda UMNO yang baharu empat bulan tamat penggal dengan jumlah 25 calon muda yang segar daripada keseluruhan 108 calon UMNO Barisan Nasional (BN)," katanya menerusi kenyataan media hari ini.Pemuda UMNO turut menyambut dengan penuh rasa penghargaan atas kepercayaan yang diberikan.Jelas beliau, tumpuan PRU DUN ke-15 kini perlu beralih dari meniup sentimen 3R (Royal, Race, Religion) yang memecahbelahkan masyarakat; kepada politik berpaksikan pembangunan dan kemajuan yang menyatupadukan rakyat."Walaupun pencalonan ditentukan oleh pucuk pimpinan, namun mandat yang diberi datang daripada rakyat."Oleh itu, calon-calon BN daripada Pemuda UMNO yang menang pada PRU DUN ke-15 kelak, perlu mencapai KPI diberi, demi menjalankan tanggungjawab sebagai Yang Berkhidmat," katanya.

(Dr Muhamad Akmal Saleh/Foto fail Bernama)

Menurut Muhamad Akmal lagi, penilaian berkala menerusi survei sentimen rakyat akan dijalankan untuk memantau prestasi calon yang menang.Kegagalan menepati KPI akan dipanggil, diberi amaran atau diambil tindakan."Ketegasan terhadap pemimpin Pemuda ini dituntut bagi membuktikan komitmen parti kepada rakyat sebagai mesej jelas bahawa gelaran Yang Berhormat adalah mesti menjadi Yang Berkhidmat terlebih dahulu."Dengan perjalanan politik di Malaysia, saya percaya rakyat telah mencapai tahap kematangan untuk memilih pemimpin yang berupaya menawarkan kesejahteraan hidup dan kebajikan rakyat."Prestasi pembangunan ekonomi dari Negeri Sembilan, ke Selangor dan Pulau Pinang sebagai tiga buah negeri Kerajaan Perpaduan menjadi penanda aras keupayaan BN-PH mengurus tadbir negeri negara tadbir urus yang baik," menurut beliau.


SJKP, rakyat lebih berpeluang miliki kediaman

JOHOR BAHRU, 27 Julai- Penambahbaikan skim pinjaman menerusi Syarikat Jaminan Kredit Perumahan (SJKP), mewujudkan peluang kepada rakyat untuk membeli kediaman mereka.Timbalan Menteri Pembangunan Kerajaan Tempatan, Akmal Nasrullah Mohd Nasir berkata penambahbaikan itu memberi manfaat kepada rakyat yang sebelum ini terhalang untuk mendapatkan rumah pertama, sekali gus menyebabkan hasrat tertangguh.  "Jadi yang kita harapkan supaya skim sedemikian rupa, SJKP ini disambut baik oleh pihak kerajaan negeri untuk kita bersama-sama dengan pihak peminjam, pihak bank supaya jaminan ini kita gunakan, kita sudah letak RM5 billion supaya kita dapat memanfaatkan daripada skim SJKP ini," katanya.

(Timbalan Menteri Pembangunan Kerajaan Tempatan, Akmal Nasrullah Mohd Nasir)

Beliau ditemui pemberita selepas Merasmikan Expo Hartanah Negeri Johor 2023 di Plaza Angsana, di sini hari ini. Terdahulu, Perdana Menteri, Datuk Seri Anwar Ibrahim pada Majlis Pelancaran Ekonomi MADANI, mengumumkan SJKP akan ditambah baik dengan menyediakan jaminan pembiayaan hingga 120 peratus daripada harga rumah bernilai RM300,000.


Kolej Komuniti Bandar Baharu ungguli FMEC 2023

SEPANG, 27 Julai- Formula Motorsports Education Competition (FMEC) 2023 yang berlangsung di South Paddock, Sepang International Circuit (SIC) semalam, menyaksikan pasukan Kolej Komuniti Bandar Baharu (KKBB) muncul juara keseluruhan kategori 135 cc.

Bahagian Komunikasi Korporat Universiti Pendidikan Sultan Idris (UPSI) menerusi kenyataan media memberitahu, sebanyak 15 pasukan lain bersaing, untuk merebut tempat pertama.KKBB meraih hadiah wang tunai RM4,000 dan trofi, manakala tempat kedua dimenangi Institut Latihan Perindustrian Kuala Lumpur dan ketiga pasukan Institut Kemahiran Tinggi Belia Negara (IKTBN) Dusun Tua.Masing-masing membawa pulang hadiah wang tunai RM3,000 dan RM2,000, berserta trofi."FMEC 2023 anjuran Fakulti Teknikal dan Vokasional (FTV), UPSI dengan kerjasama Sepang International Circuit (SIC) adalah kali kedua selepas kali pertama diadakan tahun lalu di Stadium Kuala Selangor yang turut menyaksikan KKBB muncul juara," menurut kenyataan itu.

(Pasukan Kolej Komuniti Bandar Baharu pemenang keseluruhan FMEC 2023/Foto UPSI)

Sementara itu, Kategori Electric Vehicle (EV) dimenangi Politeknik Muazzam Shah yang membawa pulang hadiah wang tunai RM4,000 dan UPSI di tempat kedua (RM3,000 dan trofi)."Kategori Time Attack 135 cc pula dimenangi ILP Kuala Lumpur; kedua, Kolej Komuniti Bandar Baharu dan ketiga, Kolej Vokasional Sepang."Manakala, Kategori Pembentang 135 cc dimenangi Kolej Komuniti Bandar Baharu; kedua, Politeknik Kota Bharu dan ketiga, Kolej Komuniti Bukit Beruang, Melaka," tambah kenyataan itu.Hadiah kepada semua pemenang disampaikan, Ketua Pengarah Jabatan Pendidikan Politeknik dan Kolej Komuniti, Kementerian Pendidikan Tinggi (KPT), Dr Mohd. Zahari Ismail.Naib Canselor UPSI, Prof Datuk Dr Md Amin Md Taff menyifatkan FMEC 2023 medan anak-anak muda universiti awam serta pusat pengajian berasaskan teknikal berkreativiti.Sekali gus memperlihat kemahiran membangunkan rekabentuk kereta Formula 1 yang mengujakan.Dekan FTV, Dr. Mohd Azlan Mohammad Hussain pula berkata FMEC 2023 memberi peluang pelajar kepada pelajar TVET bidang automotif di instiusi pengajian tinggi dan institut latihan kemahiran untuk berinovasi menterjemahkan pengetahuan teori dan kemahiran mereka kepada produk sebenar yang akan diuji kebelohfungsian dan kecekapannya di litar lumba sebenar.


Ekspo Hartanah Johor tawar kediaman serendah RM42,000

JOHOR BAHRU, 27 Julai- Ekspo Hartanah Johor 2023 menawarkan 30,000 unit kediaman dengan harga serendah RM42,000. Kediaman itu dijangka siap sebelum tahun 2025.  Exco Perumahan dan Kerajaan Tempatan Datuk Mohd Jafni Md Shukor berkata, program menghimpunkan seramai 47 pemaju perumahan itu terbuka untuk semua golongan termasuk B40, M40, T20 serta warga asing yang ingin membeli kediaman di negeri Johor. "Program ini bukan sekadar untuk menjual rumah tetapi memberi ilmu kepada pengunjung berkaitan perancangan ke arah itu pada masa akan datang. "Selalunya bila bercakap berkenaan ekspo perumahan, kebiasaannya harga yang ditawarkan antara RM400,000 ke atas. Tetapi untuk program kali ini, ada rumah yang ditawarkan pada harga RM50,000," katanya ketika ditemui RTM, di sini.Bagi Ketua Eksekutif Perbadanan Kemajuan Negeri Johor Datin Paduka Dr Suhailizan Suliman pula, ekspo itu menawarkan rumah kepada pembeli daripada golongan belia sekali gus memberi ilmu perancangan pemilikan rumah kepada mereka. "Kita panggil mereka yang pakar dalam bidang hartanah untuk berkongsi ilmu untuk memiliki kediaman sendiri," katanya.Ketua Pegawai Operasi IOI Properties Lim Beng Yeang berkata, "pihakn kami memahami inisiatif kerajaan negeri dan akan terus memberi sokongan dengan menawarkan 30,000 unit kediaman kos rendah." Sementara itu, bagi pengunjung Muhammad Adyputra Abdullah, "pada pendapat saya, ekspo ini kalau diadakan setiap tahun memang akan memberi manfaat kepada rakyat. Tawaran yang diberikan juga sesuai dengan jenis rumah yang ditawarkan." Pada masa sama, JLand Group menerima anugerah 'Best Developer Bumiputera Empowerment Property Award', manakala pemaju Scientex Quatari Sdn Bhd dan Eco Botanic Development Sdn Bhd menerima Best Developer Housing Policy and Compliance Award.


RM15.98 juta diperuntuk kepada Kelantan - KKR

GUA MUSANG, 27 Julai- Sebanyak RM15.98 juta diperuntuk Kementerian Kerja Raya (KKR) untuk melaksanakan projek bangunan, infrastruktur keselamatan dan perkhidmatan jalan raya di Kelantan.  Timbalan Ketua Setiausaha (Dasar dan Pembangunan) KKR, Datuk Zahrul Hakim Abdullah berkata, peruntukan berkenaan melibatkan 35 projek pembinaan di seluruh negeri Kelantan. Jumlah itu termasuk lapan kerja pemasangan lampu jalan di kawasan kemalangan atau berisiko kemalangan dengan kos keseluruhan berjumlah RM1.3 juta. "Di samping itu juga terdapat SST untuk projek pembinaan dewan terbuka untuk angkatan pertahanan awam jajahan gua musang dan satu lagi program infrastruktur di Universiti Malaysia Kelantan (UMK) jajahan Jeli. "Jadi keseluruhan 35 SST telah diserahkan kepada pihak kontraktor dan diharapkan semua projek berjalan lancar," katanya kepada pemberita selepas menyampaikan Surat Setuju Terima (SST) kepada 35 kontraktor pada Majlis Penyerahan SST Projek-Projek di Negeri Kelantan di Pejabat Angkatan Pertahanan Awam Malaysia (APM) Daerah Gua Musang, Kelantan. Datuk Zahrul Hakim Abdullah Zahrul Hakim menjelaskan penyerahan SST bagi projek-projek tersenarai itu menunjukkan komitmen padu Kerajaan Persekutuan dalam memastikan pembangunan infrastruktur di negeri Kelantan.  KKR juga menggalakkan semua kontraktor untuk mencari inisiatif menggunakan teknologi terkini demi kesejahteraan rakyat.


Laluan Balik Pulau-Teluk Bahang akan dibuka pada Disember

BALIK PULAU, 27 Julai- Laluan jalan raya FT006 Balik Pulau-Teluk Bahang dijangka akan dibuka semula kepada orang ramai pada Disember ini.  Kerja-kerja pembaikan cerun susulan kejadian tanah runtuh yang berlaku awal bulan ini di seksyen 45.4 dan 46.8, telah dimulakan hari ini. Menteri Kerja Raya (KKR) Datuk Seri Alexander Nanta Linggi berkata, kerja pembaikan cerun oleh kontraktor dijalankan dengan menggunakan kaedah ‘tie-back wall’ melibatkan kos penyelenggaraan kira-kira RM1.8 juta.  Laluan berkenaan perlu dibaiki segera berikutan ia merupakan laluan penting sebagai penghubung ke Teluk Bahang. "Kementerian memberi bajet yang seperti diperlukan untuk kita buat kerja-kerja pembaikan di jalan ini. Jadi saya difahamkan walaupun musim hujan, namun projek itu dijangka siap dengan sepenuhnya nanti sebab dah ambil kira masa hujan dan sebagainya jadi memang semua sedia maklum jalan ini penting sebagai jalan berhubung ke kawasan ini," katanya kepada RTM.Laluan berkenaan ditutup sepenuhnya pada 14 Julai lalu sebagai langkah keselamatan kepada orang awam, selepas berlaku runtuhan membabitkan cerun di Seksyen 45.4 dan 46.8 laluan FT006.


3.5 juta pelancong disasar sempena TMM Perlis

PADANG BESAR, 27 Julai- Seramai 3.5 juta pelancong disasarkan mengunjungi negeri Perlis sepanjang dua tahun penganjuran Tahun Melawat Perlis pada 2024 hingga 2025.Justeru itu, kerajaan negeri berharap pihak Institut Penyelidikan Perhutanan Malaysia (FRIM), Jabatan Perhutanan Negeri dan Kementerian Pelancongan, Seni dan Budaya memainkan peranan bagi tujuan tambah baik pusat rekreasi dan riadah berkonsepkan ekopelancongan.Menteri Besar Perlis Mohd Shukri Ramli berkata, usaha itu dapat meningkatkan kepekaan dan pemahaman masyarakat terhadap kepentingan hutan serta alam sekitar selain dapat melonjakkan industri pelancongan negeri itu.Penyediaan pelbagai fasiliti ekopelancongan baharu oleh FRIM seperti Denai Cenderai, Tapak Campervan Jati dan Chalet Kesinai serta bengkel larik kayu jati berpotensi tinggi untuk melonjakkan kehadiran pelancong sempena Tahun Melawat Perlis nanti."Tempat suasana macam ini yang saya ingat pertama kali saya menghadap Tuanku DYMM TUANKU DIA PUN saran supayakan tempat yang macam ini diwujudkan untuk generasi yang akan datang. Mungkin ke depan ini tak dak dah suasana hutan apa semua. Kita akan rasa kehilangan macam itu. Jadi kena wujudkan macam inilah," katanya pada Majlis Perasmian Fasiliti Pelancongan di Institut Penyelidikan Perhutanan Malaysia (FRIM), Mata Ayer yang disaksikan Ketua Pengarah FRIM, Dr Ismail Parlan.Mohd Shukri Ramli turut meninjau fasiliti disediakan di Tapak Campervan, Chalet Kesinai dan Denai Cenderai serta bengkel larik yang akan menjadi pusat latihan komuniti untuk menghasilkan produk kayu jati bernilai tinggi.


Kementerian Kewangan terus laksana Hari Bertemu Pelanggan

PERMATANG PAUH, 27 Julai- Kementerian Kewangan terus melaksanakan program Hari Bertemu Pelanggan ePerolehan bagi Zon Utara di Pulau Pinang.Program itu untuk memudahkan pendaftaran sebagai pembekal ePerolehan.Universiti Teknologi Malaysia (UiTM) Permatang Pauh menjadi lokasi ke-10 bagi penganjuran program itu.Timbalan Menteri Kewangan Steven Sim Chee Keong berkata, ia bagi memudahkan pembekal sekiranya mempunyai masalah berkaitan serta dapat membuat pendaftaran sebagai pembekal ePerolehan dan boleh diselesaikan terus sekiranya semua permohonan adalah lengkap."Setakat ini kita mempunyai kira-kira 150,000 pembekal berdaftar bawah Sistem ePerolehan ini. Mereka perlu berdaftar bagi yang ingin memasuki tender sistem ePerolehan."Setiap hari kita terima kira-kira 450 permohonan pembekal dan kita ada kelulusan Petunjuk Prestasi Utama (KPI) atau sebarang jawapan akan diberi dalam masa tujuh hari masa paling maksimum. Tetapi selalunya akan lebih cepat," katanya kepada RTM.


Johor sasar petempatan semula 3,000 unit rumah setinggan dalam tempoh tiga tahun

(Menteri Besar Johor merasmikan Pelancaran Expo Hartanah Negeri Johor 2023 di Johor Bahru/FB Onn Hafiz Ghazi)

JOHOR BAHRU, 27 Julai- Kerajaan Negeri Johor menetapkan sasaran untuk petempatan semula 3,000 unit rumah setinggan dalam tempoh tiga tahun, khususnya di daerah Johor Bahru.  Sasaran itu dapat mengurangkan jumlah kediaman setinggan daripada 8,973 unit di 79 petempatan kepada 5,973 unit.  Menteri Besar Johor, Datuk Onn Hafiz Ghazi berkata, tumpuan akan diberikan kepada petempatan setinggan yang berada di tepi sungai yang menyumbang masalah daripada segi pentadbiran serta punca pencemaran sungai.  "Jadi dengan itu, cara kita cadangkan supaya cara-cara yang lebih baik perlu dibuat bagi menangani isu ini. Oleh kerana itu, kita perlu menghapuskan rumah setinggan ini khusunya di tepian sungai", katanya. Beliau ditemui pemberita selepas merasmikan Pelancaran Expo Hartanah Negeri Johor 2023 di Plaza Angsana, Johor Bahru.

(Menteri Besar Johor, Datuk Onn Hafiz Ghazi/FB Onn Hafiz Ghazi)


Tamat lawatan di KL, Presiden Filipina berlepas ke Johor

SEPANG, 27 Julai- Presiden Filipina, Ferdinand R Marcos Jr dan Isteri Louise Araneta-Marcos berlepas ke Johor selepas menamatkan lawatan kerja tiga hari bermula Selasa di Kuala Lumpur.Presiden bersama delegasi itu terdahulu tiba pada pukul 3.00 petang di Kompleks Bunga Raya dengan diiringi Menteri Perpaduan Negara, Datuk Aaron Ago Dagang dan berlepas pada pukul 3.10 petang dengan manaiki pesawat khas secara berasingan.Menerusi lawatan itu, beliau telah bertemu Seri Paduka Baginda Yang di-Pertuan Agong Al-Sultan Abdullah Ri'ayatuddin Al-Mustafa Billah Shah di Istana Negara pada Rabu pagi dan membahaskan isu-isu berkepentingan antara dua buah negara.Petang semalam, beliau menghadiri sidang media bersama perdana menteri di Putrajaya dan bersetuju menjadikan Malaysia sebagai tuan rumah Mesyuarat Suruhanjaya Bersama Malaysia- Filipina ke-8 yang dijangka diadakan Oktober ini.Pada malam tadi pula, pasangan itu diraikan dalam majlis makan malam yang dihoskan perdana menteri di Menara Berkembar PETRONAS (KLCC).Beliau mengakhiri lawatan itu dengan menghadiri Forum Perniagaan Filipina di Ibu Negara pada pagi tadi dan dijadual berlepas pulang ke Manila pada malam ini.

(Pada malam tadi pula, pasangan itu diraikan dalam majlis makan malam yang dihoskan perdana menteri di Menara Berkembar PETRONAS (KLCC))

Berita BerkaitanMalaysia-Filipina teroka peluang ekonomi industri halalTunku Azizah Aminah berkenan lawat Royal Selangor bersama isteri Presiden FilipinaFilipina rakan niaga dagangan kelima terbesar Malaysia - Agong


Kukuhkan semangat patriotik, meski berbeza ideologi politik

(Menteri Besar Negeri Sembilan, Datuk Seri Aminuddin Harun)

SEREMBAN, 27 Julai- Seluruh rakyat Negeri Sembilan perlu mengukuhkan semangat patriotik meskipun berbeza ideologi politik, terutama menjelang Pilihan Raya Umum Dewan Undangan Negeri ke-15 (PRU DUN ke-15). Menteri Besar Negeri Sembilan, Datuk Seri Aminuddin Harun berkata, dalam konteks menghadapi pilihan raya dan bulan kebangsaan, perasaan cinta kepada negara mendahului semangat perbezaan fahaman politik, terutama buat generasi muda yang akan menunaikan tanggungjawab mereka sebagaI pemilih pada pilihan raya kali ini.  "Kita boleh lihat semua pihak berlumba-lumba menaikkan bendera masing-masing dan pelbagai bentuk bagi menawan hati pemilih yang terdiri daripada pelbagai lapisan usia, termasuklah pemilih muda ini. "Dalam konteks inilah, kita harus menyemai rasa cinta kepada negara mendahului semangat perbezaan fahaman politik. Usaha berterusan untuk menimbulkan kesedaran dalam kalangan golongan muda terutama kepentingan mengekalkan perpaduan yang kita warisi daripada generasi terdahulu perlu dilaksanakan", katanya. Beliau berucap demikian pada Majlis Perasmian Kibar Jalur Gemilang Peringkat Negeri Sembilan di Seremban.  Ujarnya, penglibatan pemilih muda pada PRU DUN KE-15 kali ini merupakan lambang semangat patriotisme kerana demokrasi itu merupakan platform bagi menghargai kemerdekaan yang dikecapi hari ini.

(Majlis Perasmian Kibar Jalur Gemilang Peringkat Negeri Sembilan di Seremban)


PRU DUN ke-15: Calon diingatkan buat semakan awal

PUTRAJAYA, 27 Julai- Suruhanjaya Pilihan Raya Malaysia (SPR) mengingatkan setiap calon mengisi borang dan membuat semakan awal dengan Pejabat Pilihan Raya Negeri sebelum Hari Penamaan Calon (HPC) Pilihan raya Umum Dewan Undangan Negeri ke-15 (PRU DUN ke-15) dan Pilihan Raya Kecil Parlimen P.036 Kuala Terengganu, Sabtu ini.Menurut kenyataan SPR, calon juga diminta membuat pembayaran deposit lebih awal dan resitnya dibawa semasa hari penamaan tersebut."Kertas penamaan calon boleh diserah kepada pegawai pengurus bermula pukul 9.00 pagi hingga 10.00 pagi di 173 pusat penamaan."Penggunaan semua jenis alat muzik atau pembesar suara bagi tujuan diayah politik tidak dibenarkan sepanjang proses penamaan itu."Orang awam termasuk penyokong dilarang menunggu atau berada dalam radius 50 meter daripada sempadan pusat penamaan. "Bakal calon dan parti politik yang terlibat diminta mematuhi undang-undang, peraturan, tata etika dan arahan yang dikeluarkan SPR, Polis Diraja Malaysia (PDRM) dan Pihak Berkuasa Tempatan (PBT) bagi memastikan proses penamaan calon yang dilaksanakan dapat berjalan dengan baik dan lancar," katanya.


Konsep Payung Rahmah akan terus diperkukuh - Anwar

KUALA LUMPUR, 27 Julai- Konsep Payung Rahmah akan terus diperkukuh untuk menangani cabaran kos sara hidup.Perdana Menteri, Datuk Seri Anwar Ibrahim berkata idea cetusan Menteri Perdagangan Dalam Negeri dan Kos Sara Hidup, Allahyarham Datuk Seri Salahuddin Ayub itu akan menjadi pembakar semangat kepada kerajaan melakukan terbaik demi negara."Semua yang mengenali beliau amat terkesan dengan pemergian tokoh hebat ini. Kerja keras dan kesungguhan beliau dalam menangani beban sara hidup rakyat akan menjadi pembakar semangat untuk kita semua melakukan yang terbaik demi Malaysia tercinta."Konsep Payung Rahmah antara inisiatif sasaran jangka pendek dalam Ekonomi MADANI, telah digerakkan bagi menangani isu-isu segera yang menyebabkan rakyat terkesan,” katanya ketika berucap pada Majlis Peluncuran Ekonomi MADANI: Memperkasa Rakyat di sini.

Berita BerkaitanMasalah keciciran pelajar akan ditangani - AnwarPM mahu buruh wanita cecah 60 peratus setanding ekonomi serantaue-tunai RM100 untuk rakyat dewasa dan akses universal untuk semua - AnwarRM800 juta tambahan infrastruktur bekalan air, elektrik di Kelantan dan SabahPenjawat awam bakal terima bantuan khas RM300Ekonomi Madani sasar jadikan Malaysia 30 ekonomi terbesar dunia


PM terima kunjungan hormat Ketua Pegawai Eksekutif HKSAR

(Perdana Menteri menerima kunjungan hormat Ketua Pegawai Eksekutif HKSAR di Putrajaya/PMO)

PUTRAJAYA, 27 Julai- Ketua Pegawai Eksekutif Wilayah Pentadbiran Khas Hong Kong (HKSAR), Tuan Yang Terutama John Lee Ka-Chiu, bersama delegasi mengadakan kunjungan hormat ke atas Perdana Menteri, Datuk Seri Anwar Ibrahim di Putrajaya hari ini.  Pertemuan kedua pemimpin itu mampu menjadi platform pertukaran idea serta meneroka kerjasama strategik dalam pelbagai sektor sekali gus mempererat hubungan serantau antara Hong Kong dan Malaysia.  Delegasi itu turut diwakili pegawai-pegawai utama kerajaan HKSAR serta lebih 30 pemimpin perniagaan yang mewakili pelbagai sektor ekonomi dan industri, perdagangan, inovasi dan teknologi serta logistik. Ia juga menandakan kepentingan untuk mengukuhkan lagi hubungan ekonomi Hong Kong-Malaysia yang terjalin sejak sekian lama sekali gus memupuk kerjasama yang lebih baik, memacu pertumbuhan yang lebih pesat serta membuka peluang ekonomi baharu.HKSAR merupakan rakan dagangan kesembilan terbesar Malaysia pada 2022 dengan nilai dagangan mencecah RM 113.2 bilion.Acara kemuncak delegasi ini bakal berlangsung esok semasa sesi jamuan makan tengahari bersama para pemimpin perniagaan Malaysia dalam mempromosikan hubungan ekonomi dua hala serta pertukaran budaya antara Hong Kong-Malaysia.

(Ketua Pegawai Eksekutif HKSAR mengadakan kunjungan hormat ke atas Perdana Menteri, Datuk Seri Anwar Ibrahim di Putrajaya/PMO)


BNM, SC perkukuh sistem kewangan Islam - Anwar

KUALA LUMPUR, 27 Julai- Bank Negara Malaysia (BNM) dan Suruhanjaya Sekuriti Malaysia (SC) sedang merangka hala tuju kewangan berkonsepkan halalan tayyiban.Perdana Menteri, Datuk Seri Anwar Ibrahim berkata langkah itu merupakan usaha menjadikan Malaysia sebagai peneraju ekonomi Islam global. Jelasnya, sudah tiba masa untuk berubah kepada sistem kewangan Islam yang lebih mampan dan berkesan."Usaha ini akan lebih menekankan pembiayaan ekuiti termasuk 'venture capital, equity crowdfunding' dan ekonomi digital Islam, kewangan sosial Islam termasuk zakat, wakaf dan sadaqah, serta kaedah 'blended finance' yang menggunakan dana daripada sumber yang lebih luas. Pembaharuan kewangan Islam juga bakal memanfaatkan pertumbuhan dana alam sekitar, sosial dan tatakelola (ESG) sedunia. "Usaha-usaha ini akan dapat memantapkan lagi sistem kewangan Islam di Malaysia seterusnya memperkukuh kedudukan kita sebagai peneraju ekonomi Islam global," katanya ketika berucap pada Majlis Peluncuran Ekonomi Madani: Memperkasa Rakyat di sini.Beliau juga menekankan bahawa usaha pembangunan negara yang holistik dan Madani tidak mungkin tercapai tanpa sistem kewangan yang adil, ihsan dan berlandaskan maqasid syariah.

Artikel BerkaitanMasalah keciciran pelajar akan ditangani - AnwarPM mahu buruh wanita cecah 60 peratus setanding ekonomi serantaue-tunai RM100 untuk rakyat dewasa dan akses universal untuk semua - AnwarEkonomi MADANI: Kerajaan tambah baik skim pinjaman rumah sehingga 120 peratusPenjawat awam bakal terima bantuan khas RM300


Masalah keciciran pelajar akan ditangani - Anwar

KUALA LUMPUR, 27 Julai- Kerajaan akan memastikan langkah terbaik diambil bagi menangani peningkatan bilangan pelajar yang tercicir daripada sistem pendidikan.Perdana Menteri, Datuk Seri Anwar Ibrahim berkata kemahiran asas membaca, menulis, mengira dan menaakul (meliputi seluruh atau semuanya) diberi penekanan agar mereka tidak ketinggalan. "Kerajaan akan terus menyediakan persekitaran sekolah yang selesa serta kemudahan yang terbaik buat pelajar."Pelbagai usaha telah telah dilakukan khususnya menambah peruntukan, mudahkan tatacara perolehan serta menurunkan kuasa pelaksanaan bagi mempercepat pelaksanaan projek-projek sekolah dan menambah baik sekolah-sekolah daif," katanya ketika berucap pada Majlis Peluncuran Ekonomi Madani: Memperkasa Rakyat di sini.Pada masa sama, projek Jalinan Jendela Negara (JENDELA) diteruskan bagi memastikan semua sekolah dilengkapi dengan internet.Sementara itu, kerajaan melalui Pertubuhan Keselamatan Sosial (PERKESO) menyediakan peruntukan sebanyak RM42 juta bagi Program Bina Kerjaya iaitu program peningkatan kemahiran  untuk pekerja tidak formal termasuk pekerja gig dengan kelayakan Sijil Pelajaran Malaysia (SPM) dan ke bawah.

Artikel BerkaitanEkonomi MADANI: Kerajaan tambah baik skim pinjaman rumah sehingga 120 peratuse-tunai RM100 untuk rakyat dewasa dan akses universal untuk semua - AnwarPM mahu buruh wanita cecah 60 peratus setanding ekonomi serantau


e-tunai RM100 untuk rakyat dewasa dan akses universal untuk semua - Anwar

KUALA LUMPUR, 27 Julai- Kerajaan akan berikrar memastikan semua rakyat menikmati akses yang universal daripada segi infrastruktur asas sama ada bekalan air atau elektrik. Jelas Perdana Menteri, Datuk Seri Anwar Ibrahim, rakyat di kawasan desa wajar mempunyai perkhidmatan asas bertaraf dunia. Setakat 2022, 97 peratus penduduk Malaysia mempunyai akses kepada bekalan air terawat.Namun, sebahagian penduduk di Kelantan dan Sabah tidak mempunyai akses kepada bekalan air yang konsisten dan berkualiti. "Kerajaan Perpaduan komited menangani isu ini dan bersetuju untuk menyediakan keseluruhan RM800 juta tambahan bagi penyelesaian jangka pendek untuk kedua-dua negeri itu."Selain itu, kerajaan akan menyegerakan pelaksanaan projek tebatan banjir, seperti di Kelantan, Pahang, Selangor dan Johor demi melindungi masyarakat setempat daripada ditimpa bencana banjir.Dalam majlis sama, perdana menteri memaklumkan kerajaan bersetuju menawarkan kredit e-tunai sebanyak RM100 kepada semua rakyat dewasa Malaysia yang berpendapatan RM100,000 setahun dan ke bawah, melihat akan kejayaan dan impak besar program e-tunai kepada masyarakat.Pengumuman itu dijangka akan memanfaatkan lebih 10 juta rakyat daripada golongan B40 dan M40, dengan peruntukan RM1 bilion."Pelaksanaan Program eBeliaRahmah, bukan sahaja memanfaatkan 2 juta belia, malah membantu sektor perniagaan menjana pendapatan mereka di samping membina sebuah masyarakat tanpa tunai," katanya.

Berita BerkaitanEkonomi MADANI: Kerajaan tambah baik skim pinjaman rumah sehingga 120 peratusEkonomi Madani sasar jadikan Malaysia 30 ekonomi terbesar duniaPenjawat awam bakal terima bantuan khas RM300


GIATMARA, FAMA bekerjasama jadikan pelajar ejen pemasar

KANGAR, 27 Julai- GIATMARA Perlis dengan kerjasama Lembaga Pemasaran Pertanian Persekutuan (FAMA) Negeri Perlis menjalinkan kerjasama strategik bagi melatih 103 pelajar GiatMARA sebagai ejen pemasar menerusi Program New Breed Marketing Entrepreneur (NBME).Menurut Pengarah GIATMARA Perlis, Harun Radzi, program NBME ini menfokuskan kepada pemasaran secara dalam talian dengan menjadikan pelajar GIATMARA sebagai pemasar menerusi Portal Agrobazaar Online untuk memasarkan produk diusahakan usahawan agromakanan."Menerusi program ini, pelajar GIATMARA mendapat pendedahan secara praktikal serta menjadi salah satu alternatif bagi menjana pendapatan walaupun masih dalam pengajian."Pengalaman dan ilmu diperoleh pelajar GIATMARA dapat membantu mereka setelah tamat pengajian untuk berkecimpung dalam bidang keusahawanan dengan mengaplikasikan pemasaran digital."Pelajar yang terlibat daripada pelbagai jurusan seperti masakan dan pramusaji, terapi kecantikan dan solekan, baik pulih telefon pintar, pendawaian elektrik dan teknologi automotif, kimpalan fabrikasi logam, penyejukbekuan dan penyaman udara, teknologi membaik pulih dan mengecat kenderaan dan juruteknik motosikal," katanya kepada pemberita pada Program New Breed Marketing Entrepreneur (NBME) FAMA Perlis di sini.Usaha itu bertepatan dengan sasaran ditetapkan GIATMARA Perlis iaitu sebanyak 15 peratus pelajarnya menceburi bidang keusahawanan setiap tahun.Ketika ini, terdapat 400 usahawan lepasan GIATMARA bergiat aktif dalam pelbagai bidang keusahawanan.Selain itu juga, kepakaran dan komitmen pihak FAMA dalam membangunkan minat pelajar GIATMARA terhadap bidang keusahawanan supaya mereka tidak hanya bertumpu kepada pekerjaan makan gaji semata-mata turut menjadi pemangkin lebih ramai usahawan baharu dilahirkan GIATMARA Perlis.

(Usaha itu bertepatan dengan sasaran ditetapkan GIATMARA Perlis iaitu sebanyak 15 peratus pelajarnya menceburi bidang keusahawanan setiap tahun)


Sultan Perak berangkat ke Majlis Santapan Diraja PPKM 2023

IPOH, 27 Julai- Sultan Perak, Sultan Nazrin Shah dan Raja Permaisuri Perak, Tuanku Zara Salim berkenan berangkat ke Majlis Santapan Diraja sempena Perasmian Persidangan Perwakilan Tahunan Ke-34 Persatuan Pesara Kerajaan Malaysia (PPKM) 2023 di sini, malam tadi.Keberangkatan tiba baginda berdua disambut Menteri Besar Datuk Seri Saarani Mohamad dan Presiden PPKM Tan Sri Wan Mahmood Pawan Teh.Berucap pada majlis tersebut, Datuk Seri Saarani berkata penjawat awam adalah antara kelompok insan yang terlatih dari segi mental, spiritual, fizikal dan kepimpinan. Segala ilmu, kemahiran dan pengalaman ini menjadi aset penting dan bernilai apabila menempuhi dunia persaraan.  Kerajaan Negeri juga mengalu-alukan pandangan dan saranan para pesara dengan berkongsi pengalaman berharga semasa bertugas sebagai penjawat awam.  Mereka boleh sama-sama membantu dan memberikan sumbangan melalui pembabitan bersama dalam menjayakan pelan pembangunan Perak Sejahtera 2030.


Tolak parti baharu konon bela nasib Orang Asli

SUBANG JAYA, 27 Julai-Masyarakat Orang Asli diminta agar tidak terpedaya dengan janji dan diayah sesetengah pihak termasuk parti politik yang cuba memecah-belahkan perpaduan masyarakat tersebut.Timbalan Perdana Menteri, Datuk Seri Dr Ahmad Zahid Hamidi mendakwa parti tersebut ditubuhkan demi kepentingan pihak-pihak tertentu."Pihak penaja dan pembiaya, pihak yang menggunakan parti berkenaan, kita hendak beritahu agar letakkan noktah supaya Orang Asli tidak dipecah-belahkan oleh parti itu", katanya ketika berucap pada Majlis Perhimpunan Perdana Batin dan Penghulu Orang Asli bersama pemimpin 2023 di sini pada Rabu.Ahmad Zahid yang juga Menteri Kemajuan Desa dan Wilayah tetap optimis terhadap masyarakat Orang Asli yang disifatkan setia menyokong kerajaan sedia ada."Saya yakin masyarakat Orang Asli tetap bersama-sama kerajaan kerana segala program dan juga rancangan telah dibuat oleh JAKOA", katanya.Sementara itu, Ahmad Zahid turut menafikan dakwaan segelintir pihak kononnya kerajaan bercadang untuk memansuhkan Akta 134.Tegasnya, kerajaan sebaliknya ingin memperkasakan lagi akta berkenaan."Kita akan memperkasakan Akta Orang Asli 1954 yang dikenali sebagai akta 134, untuk diperkasakan dan sesi libat urus, perbincangan dengan masyarakat orang asli sedang dijalankan."Ianya dipandu arah oleh JAKOA sendiri dan INFRA dan kita harap ianya akan dapat dimuktamadkan dengan segera dan Insya-Allah saya akan bawa ke Jemaah Menteri untuk kelulusan dan bagi pembentangan pindaan bagi memperkasakan akta ini dengan kadar", ujarnya.Pada majlis sama, Ahmad Zahid turut menyampaikan pemberian saguhati secara one-off sebanyak RM1,000 kepada 624 Batin dan Penghulu serta RM500 untuk Pengerusi dan Setiausaha (JPKKOA) membabit peruntukan keseluruhan RM950,000.

(Timbalan Perdana Menteri, Datuk Seri Dr Ahmad Zahid Hamidi)


Tunku Azizah Aminah berkenan lawat Royal Selangor bersama isteri Presiden Filipina

KUALA LUMPUR, 26 Julai -Raja Permaisuri Agong, Tunku Hajah Azizah Aminah Maimunah Iskandariah, berkenan mengadakan lawatan bersama Wanita Pertama Filipina Louise Araneta-Marcos, ke galeri dan kilang pengeluaran produk piuter tersohor, Royal Selangor di ibu negara. Raja Permaisuri Agong turut dibawa melawat ke ruang muzium dan kilang piuter di Pusat Pelawat Royal Selangor diiringi, Pengerusinya, Tan Sri Yong Poh Kon. Tunku Hajah Azizah dan Louise Araneta-Marcos turut berkenan mencuba sendiri kemahiran memateri, mengetuk dan mengukir mangkuk piuter.Selain itu, Baginda turut berkenan mempamerkan karya eksklusif baginda, batik cetakan blok... antara teknik pembuatan batik tradisional tertua di negara ini kepada delegasi Filipina. Royal Selangor sebelum ini dikenali Selangor Pewter, sebuah kedai kraf kecil yang ditubuhkan pada 1885.Menawarkan lebih seribu jenis barangan pinggan mangkuk dan cenderamata beraneka termasuk kole tradisional, set teh, bingkai gambar dan aksesori meja. Royal Selangor memasuki pasaran eksport pada tahun 1970, berjaya menembusi pasaran luar seperti Singapura, Hong Kong dan Australia, sebelum dikembangkan sehingga ke Eropah dan Jepun.


Majlis Perbandaran Klang bakal berstatus bandaraya

KLANG, 26 Julai- Majlis Perbandaran Klang (MPK) bakal dinaik taraf kepada status bandaraya.Menteri Pembangunan Kerajaan Tempatan (KPKT), Nga Kor Ming berkata kabinet bersetuju dan meluluskan cadangan Kerajaan Persekutuan itu dalam Mesyuarat Jemaah Menteri."Sukacita dimaklumkan Sultan Selangor Sultan Sharafuddin Idris Shah telah perkenan nama rasmi yang bakal dimasyurkan oleh Tuanku sendiri."Satu tarikh dan majlis pemasyuran akan dibuat mengikut ketetapan yang diperkenan Tuanku Sultan Selangor. Penaiktarafan itu bermaksud MPK mempunyai kekuatan yang mampan," katanya.

(Menteri Pembangunan Kerajaan Tempatan, Nga Kor Ming)

Beliau ditemui media selepas Program Sentuhan Kasih KPKT, di sini hari ini.Selaras dengan pegumuman penaiktarafan itu, KPKT turut meluluskan sebanyak 21 projek berjumlah RM5 juta.


Mahdzir yakin masyarakat Siam kedah beri sokongan kepada BN-PH

ALOR SETAR, 26 Julai - Barisan Nasional (BN) dan Pakatan Harapan (PH) Kedah yakin masyarakat Siam di negeri itu bakal memberi sokongan penuh kepada gabungan itu pada PRU DUN ke-15 nanti.Pengerusi BN Kedah, Datuk Seri Mahdzir Khalid berkata, sokongan itu dapat dilihat hasil perjumpaan bersama hampir 40 kepimpinan masyarakat Siam dari seluruh Kedah yang diadakan di Bangunan Tunku di sini, pada Rabu."Kita adakan diskusi ini adalah untuk membincangkan perkara termasuk isu pentadbiran, pembangunan, masa depan masyarakat Siam dan beberapa lagi perkara yang masih membelenggu masyarakat berkenaan."Ada perkara yang dibincangkan itu berkaitan dengan 'tawaran baharu' (manifesto) untuk PRN nanti."Saya setuju banyak perkara yang dibangkitkan oleh mereka itu adalah benda tidak selesai dan kita mengambil kira semua perkara itu dan akan dibangkitkan pada pelancaran manifesto yang akan diadakan di Sungai Petani esok,” katanya pada sidang media di sini pada Rabu.Mahdzir yang juga Pengerusi Majlis Pimpinan Perpaduan Negeri Kedah berkata, parti itu perlu menang pada PRN bagi membolehkan kerajaan negeri yang diperintah mereka nanti membawa isu dan berbincang dengan kerajaan Persekutuan berkaitan istilah 'Orang Siam' dan 'Orang Thai' (Thailand)."Salah satu yang kita mahu bawa berbincang dengan kerajaan Persekutuan adalah berkaitan dua istilah itu di mana ada masalah ketidakfahaman dalam kalangan segelintir pegawai kerajaan semua yang duduk di Kedah ini merupakan keturunan Siam warganegara Malaysia."Tetapi ada pegawai yang tidak faham dan gelar mereka 'Orang Thai' yang mana sebenarnya merujuk kepada negara Thailand. "Benda ini perlu diselesaikan antara kerajaan negeri dengan Persekutuan, jadi sekiranya kita menang pada PRN nanti, perkara ini antara benda yang akan dibawa berbincang bersama rakan kepimpinan di Putrajaya," katanya. - BERNAMA

(Pengerusi BN Kedah, Datuk Seri Mahdzir Khalid pada sidang media selepas pertemuan dengan 40 kepimpinan masyarakat Siam/FOTO BERNAMA)


PRU DUN ke-15: Polis Kelantan wujud pusat sehenti di setiap IPD

KOTA BHARU, 26 Julai- Polis Kelantan mewujudkan pusat sehenti di setiap Ibu Pejabat Polis Daerah (IPD) bagi memudahkan petugas parti mendapatkan permit ceramah untuk kempen PRU DUN ke-15. Ketua Polis Kelantan, Datuk Muhamad Zaki Harun berkata selepas ini setiap petugas parti hanya perlu ke IPD di setiap daerah bagi mendapatkan permit.  Pusat sehenti tersebut akan beroperasi sebaik sahaja selesai proses penamaan calon.  Katanya, berbanding kaedah yang digunakan sebelum ini, kewujudan pusat sehenti akan memudahkan lagi urusan wakil parti selain dapat menjimatkan masa.  Dalam pada itu, katanya polis akan menyediakan khidmat nasihat kepada petugas parti mengenai lokasi yang sesuai untuk mengadakan ceramah bagi mengelakkan berlaku pertembungan dengan parti lain.  "Untuk makluman di semua daerah kita wujudkan pusat sehenti dan Kelantan telah memulakan, untuk dapatkan permit tidak payah parti-parti ini susah nak cari dan sebagainya, kita adakan pusat sehenti."Jadi pergi ke situ sahaja, boleh juga dapatkan nasihat ceramah, mana tempat sesuai kita tidak mahu ada pertembungan," katanya.

(Ketua Polis Kelantan, Datuk Muhamad Zaki Harun)

Beliau berkata demikian dalam sidang media selepas Perhimpunan Bulanan Julai 2023 di Ibu Pejabat Polis Kontinjen (IPK) Kelantan, di sini hari ini. Dalam pada itu, bagi memastikan PRU DUN ke-15 berjalan lancar, Muhamad Zaki memaklumkan, seramai 200,197 anggota akan bertugas sepanjang musim pilihan raya tersebut.  Mereka yang bertugas akan berada dalam kalangan komuniti bagi membuat laporan secara terus sekiranya berlaku sebarang kejadian yang tidak diingini.


MAIWP, UOW Malaysia meterai MoU lahir tenaga mahir dalam kalangan asnaf

KUALA LUMPUR, 26 Julai- Majlis Agama Islam Wilayah Persekutuan (MAIWP) memeterai Memorandum Persefahaman (MoU) bersama University of Wollongong (UOW) Malaysia.Ia dalam usaha melahirkan tenaga mahir dalam kalangan anak-anak asnaf di Wilayah Persekutuan.  Menteri di Jabatan Perdana Menteri (Hal Ehwal Agama), Datuk Dr. Mohd Na'im Mokhtar berkata menerusi kerjasama itu, 150 orang anak-anak asnaf akan ditawarkan mengikuti pengajian Diploma Kejururawatan di UOW Malaysia dengan tajaan sepenuhnya oleh hospital swasta terpilih.  Sebanyak RM91,000 diperuntukkan untuk seorang pelajar sepanjang tempoh pengajian selama tiga tahun melibatkan peruntukan berjumlah RM13.56 juta.  "Jadi kita harap dengan bantuan yang diberikan melalui kerjasama antara MAIWP dan juga UOW ini akan memudahkan anak-anak."Mereka tidak perlu lagi fikir kesusahan bagaimana nak bayar yuran pengajian dan tempat tinggal, itu sudah diuruskan UOW dan juga MAIWP."Jadi kita harap mereka ini akan dapat terus belajar dengan bersungguh-sungguh, seterusnya berjaya dalam jurusan diploma kejururawatan ini dan kemudian berkhidmat dan bertugas di hospital yang terpilih tersebut," katanya.

(Menteri di Jabatan Perdana Menteri (Hal Ehwal Agama), Datuk Dr. Mohd Na'im Mokhtar)

Beliau ditemui pada Majlis Menandatangani Memorandum Persefahaman (MoU) antara MAIWP dan UOW Malaysia, di sini hari ini.Dalam tempoh pengajian, para pelajar akan diberikan elaun pengajian, wang saku pembelian buku, faedah perubatan, penginapan, pakaian seragam dan lain-lain manfaat.


Penjawat awam bakal terima berita gembira 8 Ogos ini

SEREMBAN, 26 Julai - Perdana Menteri, Datuk Seri Anwar Ibrahim dijangka akan mengumumkan berita gembira kepada penjawat awam pada 8 Ogos ini.  Presiden Kongres Kesatuan Pekerja-Pekerja di Dalam Perkhidmatan Awam Malaysia (Cuepacs), Datuk Adnan Mat berkata, perkara tersebut akan diumumkan oleh Perdana Menteri dalam suatu majlis bersama penjawat awam di Pusat Konvensyen Antarabangsa Putrajaya (PICC).  "Kita telah dimaklumkan Yang Amat Berhormat Perdana Menteri telah mempengerusikan mesyuarat, malah dalam minggu ini YAB sedang mempengerusikan lagi mesyuarat untuk menimbangkan sesuatu keperluan kepada penjawat awam malah kami juga dimaklumkan adanya suatu perhimpunan penjawat awam bersama YAB pada 8 ogos yang akan datang," kata Adnan Mat, di sini.Beliau berharap pengumuman yang bakal diumumkan Perdana Menteri nanti akan memberikan kelegaan kepada penjawat awam dalam mendepani kos sara hidup yang semakin meningkat, sekali gus dapat melaksanakan perkhidmatan cemerlang kepada masyarakat.

(Presiden Cuepacs, Datuk Adnan Mat ditemui media padaProgram Malaysia MadaniDalam Perkhidmatan Awam Zon Selatan Tahun 2023, di sini)

Terdahulu, media melaporkan, Perdana Menteri akan mengumumkan beberapa imbuhan tetap kepada penjawat awam dalam tempoh seminggu dua lagi.


Datuk Mohamad S. Ahmad Tokoh Utama Maal Hijrah Wilayah Persekutuan

KUALA LUMPUR, 26 Julai- Pengerusi Eksekutif Kumpulan Darul Fikir Sdn Bhd, Datuk Mohamad S. Ahmad diumumkan sebagai Tokoh Utama Maal Hijrah Peringkat Wilayah Persekutuan, tahun ini.  Pemilihan dibuat atas sumbangan besar beliau melebihi 30 tahun dalam industri buku Malaysia serta merupakan mantan Ahli Majlis Agama Islam Wilayah Persekutuan (MAIWP) selama lebih 20 tahun.  Pengumuman dibuat Pengarah Jabatan Agama Islam Wilayah Persekutuan (JAWI), Datuk Mohd Ajib Ismail pada Majlis Sambutan Maal Hijrah Peringkat Wilayah Persekutuan Tahun 1445 Hijrah.  "Saya sangat terharu dan gembira apabila dimaklumkan bahawa saya telah dipilih sebagai tokoh utama untuk Anugerah Maal Hijrah pada tahun ini."Bidang industri buku memang bidang saya, tugas utama Darul Fikir adalah untuk menerbitkan buku-buku agama dan banyak terjemahan buku agama yang kita terbitkan, dan insya-Allah itulah yang akan kita teruskan kerjaya sebagai penerbitan buku," katanya di sini hari ini.

Beliau ditemui selepas menerima Anugerah Tokoh Maal Hijrah peringkat Wilayah Persekutuan yang disampaikan Menteri di Jabatan Perdana Menteri (Hal Ehwal Agama), Datuk Dr. Mohd Na’im Mokhtar.  Beberapa pengiktirafan turut diberikan kepada individu yang banyak berjasa dalam pembangunan ummah antaranya Habib Ali Zaenal Abidin yang dinobatkan sebagai Tokoh Pendakwah.  Pada tahun ini kategori baharu telah diperkenalkan iaitu Kategori Pengurusan Masjid yang diterima oleh Pengerusi Masjid Ar-Rahimah, Mohd Shah Hasim yang aktif menjadikan masjid sebagai pusat sehenti untuk manfaat semua masyarakat.


Tanah mendap Lebuhraya KL-Karak, pembaikan selesai laluan dibuka semula

KUALA SELANGOR, 26 Julai- Laluan Kilomenter (KM) 66.1 Lebuhraya Kuala Lumpur-Karak akan dibuka semula bermula pukul 7 malam ini.Menurut Menteri Kerja Raya, Datuk Seri Alexander Nanta Linggi kerja-kerja pembaikan di kawasan terkesan selesai.Kejadian tanah mendap berhampiran Plaza Tol Bentong itu disebabkan pembinaan terowong laluan Rel Pantai Timur (ECRL). "Saya agak puas hati kerana kerja-kerja pembaikan dibuat dengan cepat, difahamkan petang ini, pukul 7 boleh diguna semula."Puncanya peringkat awal ini sebab masih dalam siasatan, peringkat awal kita difahamkan kerana pembinaan terowong di bawah iaitu projek laluan ECRL," katanya.

(Menteri Kerja Raya, Datuk Seri Alexander Nanta Linggi)

Beliau ditemui pemberita selepas meninjau kemajuan kerja-kerja pembinaan Seksyen 6, Lebuhraya Persisiran Pantai Barat (WCE), di sini hari ini.Kejadian mendapan yang berlaku kira-kira pukul 8.30 malam semalam itu telah menyebabkan penutupan kedua-dua arah Lebuhraya Kuala Lumpur-Karak.

Pembinaan WCE siap 88 peratusSementara itu, mengulas kerja-kerja pembinaan Lebuhraya Pesisiran Pantai Barat (WCE), Nanta berkata projek tersebut telah siap 88 peratus.Menurutnya, jajaran sepanjang 233 kilometer yang menghubungkan Banting, Selangor ke Taiping, Perak itu dijangka siap sepenuhnya menjelang 2025.Dalam pada itu, beliau berkata projek di Seksyen 6 WCE bermula dari persimpangan bertingkat Kapar ke persimpangan bertingkat di Assam Jawa boleh digunakan sepenuhnya Oktober depan.Lebuh raya dua lorong dua hala membabitkan laluan sepanjang 21.8 kilometer itu dijangka dapat menjimatkan masa perjalanan kira-kira satu jam dari Selangor Utara ke Lembah Klang.


Senaraikan 2,800 kedai koperasi Program BA100 - Fattah

KUALA LIPIS, 26 Julai - Kerajaan perlu menyenaraikan 2,800 kedai koperasi yang menyertai Program Pembekalan Barangan Asas 100 ( BA100) yang menjadi salah sebuah outlet pilihan kedai penerima Sumbangan Asas Rahmah (SARA).  Presiden Angkatan Koperasi Kebangsaan Malaysia Berhad ( Angkasa), Datuk Seri Dr. Abdul Fattah Abdullah berkata, setakat ini kerajaan menyenaraikan 600 pasaraya dan kedai runcit di seluruh negara.  Menurutnya, Perdana Menteri, Datuk Seri Anwar Ibrahim wajar mempertimbangkan kedai koperasi yang menggunakan platform digital menjadi `panel kedai` bagi penerima SARA membuat pembelian keperluan asas.  "Kita harap supaya 2800 kedai 'coop mart' yang menjayakan program BA100 ini dimasukkan sebagai outlet yang boleh orang ramai khurusnya mendapat bantuan sara ni membeli barang di kedai kedai yang berkenaan jadi ini merupakan satu langkah yang baik kerana ini boleh memberi peluang menperkasakan lagi kedai kedai runcit yang dimiliki oleh koperasi dan bumiputra yang terletak di luar bandar," kata Fattah, di sini. Menurutnya, Program BA100 merupakan program bersepadu yang diperkenalkan ANGKASA untuk menggerakkan perniagaan koperasi terutama membantu dan menawarkan penjualan barangan asas dengan harga berpatutan.  Menurutnya, setakat ini koperasi yang menjalankan BA100 tidak diberi peluang menjadi premis pilihan walaupun ada kemampuan menyediakan barangan asas kepada penerima SARA.  Tegasnya, premis atau outlet yang disenaraikan terletak di bandar-bandar yang menyukarkan penerima SARA mendapatkan barangan berbanding koperasi yang berhampiran tinggal di kawasan mereka.

(Presiden Angkasa, Datuk Seri Dr. Abdul Fattah Abdullah bercakap kepada media selepasMajlis Perasmian CoopKlass D`Mart Koperasi SMK Kuala Lanar Lipis Pahang Berhad, di sini)

Beliau menegaskan Koperasi juga mempunyai urusniaga interaktif secara dalam talian, pembayaran tanpa tunai dan boleh dihantar ke rumah mengikut pesanan pelanggan.  Beliau dalam pada itu memuji D`Mart berkenaan yang berkonsepkan kedai runcit serbaneka di sekolah yang pertama ditubuhkan di negeri Pahang.


Video anak ular menyusur di bawah badan kanak-kanak, kejadian dua hari lepas

IPOH, 26 Julai - Video tular yang memaparkan anak ular tedung menyusur di bawah badan seorang kanak-kanak lelaki berusia empat tahun, adalah kejadian dua hari lepas dan ular itu telah berjaya ditangkap.Penolong Pengarah Bahagian Operasi Jabatan Bomba dan Penyelamat Malaysia (JBPM) Perak, Sabarodzi Nor Ahmad dalam satu kenyataan berkata kanak-kanak tersebut juga dilaporkan selamat.Kejadian berlaku di rumah pengasuh kanak-kanak itu di Taman Serai Perdana, Bagan Serai (Perak). Bomba menerima panggilan daripada pengasuh itu pada 11.28 pagi, 24 Julai lalu."Setibanya di tempat kejadian didapati seekor anak ular senduk berada di bawah kanak-kanak di ruang tamu. Tindakan segera anggota bomba memastikan keadaan selamat," katanya.Sabarodzi berkata anggota telah menggunakan penyepit ular untuk menangkap ular senduk tersebut dan berjaya ditangkap serta dibawa ke lokasi yang sesuai dan dilepaskan,” katanya.Terdahulu tular di laman sosial video berdurasi 19 saat memaparkan seekor ular senduk menyusur di bawah badan seorang kanak-kanak lelaki yang sedang berbaring di ruang tamu.Video tersebut telah ditonton 4.3 juta pengguna dan menimbulkan kegusaran dan persoalan dalam kalangan netizen.

(Perkongsian tangkap layar video di Tik Tok)


Edar 20,000 Kit Kesihatan Pergigian di 120 sekolah - MB Perak

IPOH, 26 Julai- Sebanyak 20,000 unit Kit Kesihatan Pergigian di bawah inisiatif Tuisyen Cikgu Saarani (TSC) akan diedar kepada murid Tahun 1, di 120 buah sekolah seluruh Perak.  Menteri Besar, Datuk Seri Saarani Mohamad berkata pemberian itu merupakan salah satu Flagship Perak Sejahtera iaitu Agenda Perak Sejahtera.  Edaran yang bermula bulan hadapan, membabitkan peruntukan berjumlah RM500,000.  "Melalui inisiatif baharu itu, lebih 20,000 murid daripada 120 buah sekolah akan menerima Kit Kesihatan Pergigian."Ia berupa ubat gigi, berus gigi, cawan dan tuala yang akan diedarkan oleh Jabatan Pendidikan Negeri Perak dan semua 12 Pejabat Pendidikan Daerah (PPD) mulai bulan Ogos," katanya.

(Menteri Besar Perak, Datuk Seri Saarani Mohamad)

Beliau berkata demikian selepas menyampaikan kit tersebut kepada Jabatan Pendidikan Negeri (JPN) dan 12 Pejabat Pendidikan Daerah (PPD) di Bangunan Perak Darul Ridzuan, di sini hari ini. Objektif pelaksanaan pemberian Kit Kesihatan Pergigian ini adalah bagi menggalakkan penjagaan kesihatan pergigian kepada murid di peringkat awal.


Johor mulakan projek rintis sistem penggera banjir

JOHOR BAHRU, 26 Julai- Tiga kawasan di Johor Bahru akan memulakan projek perintis sistem penggera mengesan banjir, dalam waktu terdekat.  Datuk Bandar Majlis Bandaraya Johor Bahru (MBJB), Datuk Mohd Noorazam Osman berkata ia melibatkan Sungai Chat, Kampung Mohd Amin dan kawasan Hospital Sultanah Aminah (HSA), yang berisiko berdepan banjir.  Alat penggera itu menggunakan sistem sonar yang mampu mengesan mendapan pasir atau sampah di kawasan tersebut. "Kita MBJB akan ada sistem penggera, 'alarm system detection' di kawasan 'pilot' dulu, di kawasan Sungai Chat, Kampung Mohd Amin dan kawasan HSA. "Makna sistem ini, siapa yang 'subscribe' akan keluar 'alarm' macam di Jepun kalau berlaku bencana," katanya.

Beliau menyatakan demikian selepas Mesyuarat Penuh MBJB di bangunan MBJB, di sini hari ini Sistem berkenaan juga pernah digunakan di Ranau, Sabah dan Subang Jaya, sebelum ini.


Cari dalang utama kegiatan curi REE - Sabrina Ahmad

ALOR SETAR, 26 Julai - Siasatan menyeluruh perlu dilakukan termasuk mencari dalang utama yang terlibat dalam kegiatan mencuri unsur nadir bumi (REE) secara besar-besaran di kawasan Hutan Simpan Bukit Enggang, Sik, Kedah. Ketua Wanita Pakatan Harapan (PH) Kedah, Datin Sabrina Ahmad berkata, siasatan lebih telus perlu dilakukan agar rakyat dapat mengetahui pihak-pihak yang terlibat dengan kecurian tersebut untuk dibawa ke muka pengadilan. Menurut Sabrina, rakyat sedang menanti sebarang penjelasan dan tindakan yang diambil kerajaan negeri berhubung kegiatan tersebut. "Kalau benar kejadian itu berlaku maka kena telus, kena nyatakan dengan jelas benda itu telah berlaku dan kena siasat, kena cari sampai dapat dimana punca kejadian tersebut untuk kebenaran rakyat Negeri Kedah. Itu yang saya harapkan. Kami mengharapkan satu ketelusan bila kata benda tu ada ketelusan maka adalah kebaikan dia. Jika ada selok belok tu maksudnya benda tu tak sampai tahap adalah langkah-langkahnya. Itu yang saya sarankan," kata Sabrina, di sini.

(Ketua Wanita Pakatan Harapan (PH) Kedah, Datin Sabrina Ahmad bercakap kepada mediadi pejabat Parti Keadilan Rakyat (PKR) Negeri Kedah di sini)

Isu kecurian REE di Kedah kini hangat diperkatakan. Pada 18 Julai lalu, Suruhanjaya Pencegahan Rasuah Malaysia (SPRM) menahan seorang pegawai kanan Perbadanan Menteri Besar (MBI) Kedah dan seorang pengarah wanita sebuah syarikat bagi bantu siasatan kes rasuah dan salah guna kuasa dalam isu kecurian unsur nadir bumi (REE). Rentetan itu, 24 Julai lalu, SPRM menahan reman seorang pegawai kanan yang berkhidmat dengan Kerajaan Negeri bagi membantu siasatan berhubung rasuah dan salah guna kuasa dalam perlombongan di negeri itu. Semalam, Pengerusi Badan Perhubungan UMNO Kedah, Datuk Seri Mahdzir Khalid menggesa Menteri Besar Kedah, Datuk Seri Muhammad Sanusi Md Nor berterus terang kepada rakyat berkaitan isu perlombongan tersebut.Mahdzir berkata, Sanusi juga tidak sepatutnya memberi jawapan kononnya tidak tahu-menahu mengenai urusan pentadbiran Perbadanan Menteri Besar (MBI) Kedah sedangkan beliau merupakan Pengerusi Syarikat Berkaitan Kerajaan (GLC) negeri itu. Ini kerana berdasarkan pengalamannya sebagai Bekas Menteri Besar, sebarang pelaburan atau penglibatan MBI di dalam sesebuah projek, sentiasa dilaporkan kepada Menteri Besar.


Sebar video lucah, pembantu kedai makan didenda RM7,000

SETIU, 26 Julai - Seorang pembantu kedai makan didenda RM7,000 gara-gara menyebarkan video lucah kerana tidak berpuas hati bekas teman wanita bakal berkahwin.Orang Kena Saman merupakan seorang lelaki berusia 25 tahun, dari Senawang, Negeri Sembilan membuat pengakuan bersalah selepas pertuduhan dibacakan di hadapan Hakim Mahkamah Sesyen Setiu, Ahmad Fadli Mahmud.  Tertuduh didakwa menghantar video tersebut menerusi aplikasi WhatsApp untuk menyakitkan hati mangsa pada 8 Mac 2022.  Dia didakwa mengikut Seksyen 233(1)(a) Akta Komunikasi dan Multimedia 1998 yang memperuntukkan hukuman denda maksimum RM50,000 atau penjara hingga setahun atau kedua-duanya jika sabit kesalahan.

(Tertuduh didakwa mengikut Seksyen 233(1)(a) Akta Komunikasi dan Multimedia 1998)

Sekiranya gagal membayar denda tersebut, tertuduh diperintah dipenjara tiga bulan.  Pendakwaan dikendalikan Pegawai Pendakwa Suruhanjaya Komunikasi dan Multimedia, Siti Hajar Sulaiman.


Konvoi KMJG ke Pahang lokasi keenam jelajah

KUANTAN, 26 Julai- Konvoi Kembara Merdeka Jalur Gemilang (KMJG) kini berkunjung ke negeri Pahang bagi lokasi keenam siri jelajah selepas Terengganu.  Sesi penyerahan Jalur Gemilang diadakan di Sekolah Menengah Pendidikan Khas Vokasional (SMPKV), yang menjadi lokasi pertama persinggahan di negeri itu.  Ketua KMJG negeri Pahang, Mazli Hamdan berkata, konvoi akan menjelajahi tujuh daerah di Pahang iaitu Kuantan, Maran, Jerantut, Temerloh, Bera, Pekan dan Rompin bermula hari ini hingga 28 Julai.  Tambahnya, setiap lokasi persinggahan akan dimuatkan dengan pelbagai pengisian program menarik bagi menyemarakkan sambutan bulan kemerdekaan.  Konvoi kali ini turut disertai Kelab Pemotoran BMW K-16 Malaysia.  "Kami melaksanakan tanggungjawab kami sebagai rakyat Malaysia untuk menyumbang balik kepada pihak negara agar rakyat sama-sama menyokong kemerdekaan dan juga program-program yang bercirikan patriotisme. Kita sebagai salah satu kelab permotoran boleh memberi sedikit sumbangn kepada negara," kata Presiden Kelab Pemotoran BMW K16 Malaysia, Datuk Yusni Affendi Luqman dalam program KMJG di sini. Pelepasan peserta konvoi dilakukan Ahli Dewan UnDANGAN (ADUN) Semambu, Chan Chun Kuang yang akan meneruskan perjalanan ke daerah Maran dan Jerantut.  Konvoi KMJG akan meneruskan perjalanan ke negeri Johor, Melaka, Negeri Sembilan dan berakhir di Dataran Putrajaya pada 31 Ogos.  KMJG pada tahun ini dimulakan di Ipoh, Perak pada 16 Julai, dengan pelepasan konvoi oleh Timbalan Perdana Menteri, Datuk Seri Fadillah Yusof bersama Menteri Komunikasi dan Digital Fahmi Fadzil DI Majlis Pelancaran Bulan Kebangsaan dan Kibar Jalur Gemilang 2023.

(Mazli berkata, konvoi akan menjelajahi tujuh daerah di Pahang iaitu Kuantan, Maran, Jerantut, Temerloh, Bera, Pekan dan Rompin bermula hari ini hingga 28 Julai)


Manfaatkan kepakaran universiti, tujuan pembangunan negeri - Khaled

BACHOK, 26 Julai - Kerajaan negeri disaran untuk memanfaatkan kepakaran pihak universiti untuk pembangunan negeri.  Menteri Pendidikan Tinggi, Datuk Seri Mohamed Khaled Nordin berkata, kewujudan universiti akan memberi impak lebih baik kepada sesebuah kawasan. Jelas beliau kerajaan negeri perlu mempunyai kefahaman dalam mewujudkan sinergi yang berstrategik bersama-sama universiti bagi mengatasi sebarang masalah yang dihadapi.  "Universiti ini perlu dimanafaatkan, ia adalah satu gergasi yang hidup di tengah-tengah negeri dan masyarakat, setiap tahun kita beri RM175 juta untuk operasi mesti di manafaatkan universiti, bukan sekolah tinggi, universiti bukan hanya melahirkan pelajar tetapu ia ada matlamat tertentu," kata Khaled, di sini

(Menteri Pendidikan Tinggi, Datuk Seri Mohamed Khaled Nordin ditemui pemberita padaMajlis Perasmian Inkubator Keusahawanan, Pusat Penyelidikandan Hospital Pengajar Perubatan Veterinar UMK, di sini)

Hadir sama pada majlis itu, Naib Chanselor Universiti Malaysia Kelantan, (UMK) Profesor Datuk Dr Razli Che Razak dan Pengerusi Lembaga Pengarah UMK, Datuk Dr Hassan Basri Awang Mat Dahan.  Menurutnya, salah satu peranan universiti adalah kelebihan ilmu pengetahuan untuk dikongsikan bagi kesejahteraan rakyat.Dalam pada itu Khaled memaklumkan, tiada sebarang sekatan dikenakan terhadap mahasiswa yang sedang menjalani peperiksaan akhir untuk pulang mengundi bagi PRU DUN ke15, pada 12 Ogos depan. Katanya, perkara itu tidak seharusnya menjadi pertikaian kerana tiada sebarang peperiksaan dijalankan pada hari pengundian.  Setakat ini, hanya dua universiti yang masih belum tamat peperiksaan, iaitu Universiti Teknologi Mara (UiTM) dan Universiti Utara Malaysia (UUM).  "Pilihan raya ini tidak melibatkan seluruh 13 negeri hanya enam, jadi pelajar-pelajar dari negeri lain sudah memang buat jangkaan kerana peperiksaan itu sudah lama diberitahu, jadi ada pelajar sudah beli tiket Sabah, Sarawak hendak balik, jadi mereka mahu peperiksaan diteruskan, hanya yang kita pastikan hari Sabtu, tiada peperiksaan," katanya.


Buli: JPN Perak sedang jalankan siasatan

IPOH, 26 Julai- Jabatan Pendidikan Negeri (JPN) Perak sedang membuat siasatan berhubung dakwaan kes buli yang berlaku di sebuah sekolah sukan di Ipoh, baru-baru ini. Menurut Exco Pendikan, Pengajian Tinggi, Belia dan Sukan Negeri Khairuddin Abu Hanipah kejadian membabitkan mangsa pelajar Tingkatan Tiga dan pelaku Tingkatan Lima sekolah berkenaan.  Laporan polis mengenai kejadian telah dibuat oleh keluarga mangsa di Kuala Lumpur pada hari kejadian, Isnin lalu atas faktor keselamatan.

"Pihak sekolah telah mendapat laporan penuh daripada mangsa dan pelaku, perlu dapat laporan serta kronologi. Kecederaan bergantung kepada pemeriksaan laporan kesihatan. Pihak sekolah mohon penjaga mengambil pelajar dan cuti atas faktor keselamatan dan keselesaan kepada beliau", katanya. Beliau berkata demikian selepas menyampaikan kit kesihatan pergigian murid bawah inisiatif Program Tuisyen Cikgu Saarani di Ipoh. Katanya, sebarang tindakan bergantung kepada hasil laporan diterima daripada pihak sekolah, polis dan kesihatan.  Maklumat awal diterima daripada mangsa yang juga atlet sepak takraw memaklumkan beliau telah ditendang dan dipijak oleh pelaku.


Elaun madani RM800 kepada penjawat awam adalah palsu

KUALA LUMPUR, 26 Julai - Poster yang tersebar di media sosial mendakwa kerajaan akan memperkenalkan Elaun MADANI dengan bayaran minimum RM800 kepada penjawat awam adalah tidak benar.Kementerian Kewangan menerusi hantaran di Facebook menegaskan maklumat tersebut adalah palsu dan menasihatkan orang ramai supaya berhati-hati serta tidak mudah terpedaya dengan berita seumpama itu di media sosial."Ikuti saluran rasmi Kementerian Kewangan dan pastikan pautan adalah sah dan betul. Tidak pasti, jangan kongsi," menurut hantaran itu.


Jualan Agro Madani, catat kutipan lebih RM19 juta - FAMA

KUALA LUMPUR, 26 Julai- Jualan Agro Madani mencatatkan kutipan sebanyak RM19.3 juta, setakat ini.Ketua Pengarah Lembaga Pemasaran Pertanian Persekutuan (FAMA) Abdul Rashid Bahri berkata pihaknya menyasarkan 5,000 kali penganjuran jualan itu tahun ini."Setakat ini, kita telah mencapai 709 kali penganjuran dengan nilai jualan sebanyak 19.3 juta dengan penjimatanya sebanyak 5.8 juta."Kita menjangkakan sebanyak 354,000 pengunjung telah mendapat faedah tersebut."Kami akan menumpukan jualan seperti ini di kawasan berpendudukan padat sama ada di bandar atau pinggir bandar bagi menjamin ketersediaan bekalan agromakanan dan memberi pilihan kepada pengguna mendapatkan bekalan pada harga yang berpatutan," katanya selepas menjadi tetamu dalam program terbitan RTM di Angkasapuri di sini.Katanya, jualan melibatkan produk segar, barang kawalan dan produk keperluan asas seperti ayam mentah, telur, sayur-sayuran dan buah-buahan.

(Kita menjangkakan sebanyak 354,000 pengunjung telah mendapat faedah tersebut)


Dasar hala tuju baharu, tingkat pengurusan tanah Persekutuan

(Nik Nazmi ditemu bual selepas menjadi tetamu program terbitan RTM di Angkasapuri, Kota Media)

KUALA LUMPUR, 26 julai- Tadbir urus tanah Persekutuan ditambah baik dengan pelaksanaan dasar Hala Tuju Baharu Pengurusan Tanah Persekutuan oleh Kementerian Sumber Asli, Alam Sekitar dan Perubahan Iklim. Menteri berkenaan, Nik Nazmi Nik Ahmad berkata itu memastikan kelancaran pembangunan negara terutama melibatkan pembangunan infrastrutkur Rancangan Malaysia setiap lima tahun.Menerusi dasar baharu, kaedah-kaedah yang mengoptimumkan penggunaan tanah seperti kaedah pajakan, sewaan dan penswastaan dilaksanakan."Sekarang dasar baharu diberi masa lima tahun untuk dibangunkan. Kita perlu dapat bajet bawah rancangan boleh pinda (rolling plan) RMK untuk dibangunkan. "Kalau ada justifikasi yang kukuh kita boleh lanjut dua tahun dan kalau ada kes kritkal kita boleh bincang. Tetapi ia perlu diberi masa yang sesuai supaya tidak berpanjangan," kata Nik Nazmi selepas menjadi tetamu program terbitan RTM di Angkasapuri, Kota Media.Sementara itu , ‘Pentadbiran Tanah Pemacu Kemakmuran Malaysia Madani’ diangkat sebagai tema Sambutan Hari Tanah (HTN) 2023 yang disambut setiap 27 Julai. Jelas Nik Nazmi, bidang pentadbiran tanah memiliki peranan yang amat penting membantu negara mencapai sasaran strategik dalam Matlamat Pembangunan Lestari (SDGs ) dan juga teras Malaysia MADANI. "Kita juga tahu kalau tidak diurus dengan baik kita ada hutang dan sebagainya. Ia akan menjejaskan kedudukan alam sekitar di negara kita, biodiversiti."Kita bercakap soal perubahan iklim, karbon sifar bersih. Jadi apa yang kita lakukan pengurusan tanah ini dengan cara yang seimbang supaya tidak hilang keghairahan kita untuk membangunkan sumber tanah. Tidak hilang sumber alam sekitar," tambahnya.

(Nik Nazmi ditemu bual dalam rancangan terbitan RTM di Angkasapuri, Kota Media)


ERT diperkasakan menjelang TMM 2024

PENGKALAN RAMA, 26 Julai- Perbadanan Pembangunan Sungai dan Pantai Melaka (PPSPM) akan memperkasakan Pasukan Tindakan Kecemasan (ERT) sebagai persediaan menjelang Tahun Melawat Melaka (TMM) 2024.

Ketua Pegawai Eksekutif, Datuk Murad Husin berkata pasukan yang ditubuhkan 10 tahun lalu terdiri daripada 20 jurumudi yang bertanggungjawab dalam operasi menyelamat di sekitar Sungai Melaka. Menurutnya, pasukan itu yang mempunyai sijil dan kemahiran menyelamat akan diperluas mengikut keperluan termasuk apabila bermulanya pengoperasian fasa dua Sungai Melaka. "Ada beberapa kes jatuh dari tebing ke sungai. Kes jatuh dari bot tidak ada. "Tindakan kita memang pantas. Jurumudi yang ada semuanya terlatih. Mereka boleh berenang dan memang boleh menyelamat."Itu antara latihan yang kita laksanakan supaya memastikan apabila mereka bawa pelancong atau pengunjung mereka juga bertanggungjawab kepada penumpang yang ada dalam bot," kata Murad ketika ditemui dalam Program Latihan Pengurusan Mangsa Kemalangan Bot (External Disaster Drill 2023) bersama Agensi-agensi Penyelamat di sekitar Sungai Melaka.

(Datuk Murad ketika ditemui dalam Program Latihan Pengurusan Mangsa Kemalangan Bot (External Disaster Drill 2023) bersama Agensi-agensi Penyelamat)


Filipina rakan niaga dagangan kelima terbesar Malaysia - Agong

KUALA LUMPUR, 26 Julai- Seri Paduka Baginda Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan penghargaan atas lawatan balas Presiden Filipina, Ferdinand R Marcos Jr dalam usaha menyumbang kepada peningkatan momentum rakan kongsi penting ASEAN. Baginda menerusi titah ucapannya berkata Filipina merupakan rakan niaga dagangan kelima terbesar di Malaysia manakala Malaysia di kedudukan keempat teratas di Filipina dalam urusan sama. Sektor pertanian, ekonomi digital, industri makanan halal, keamanan serta kemajuan bersama antara yang ditekankan baginda menerusi kestabilan di kedua-dua buah negara berjiran ini untuk kekal utuh dan bertambah baik. Terdahulu, Presiden Filipina bersama Isteri, Louise Araneta-Marcos tiba di Istana Negara dalam jadual pertemuan bersama Seri Paduka Baginda Yang di-Pertuan Agong pada pukul 11.00 pagi.Berangkat sama, Raja Permaisuri Agong, Tunku Azizah Aminah Maimunah Iskandariah dan diteruskan dengan pertemuan empat mata kira-kira 30 minit di Dewan Seri Maharaja sebelum berakhir dengan Majlis Jamuan Negara.Turut hadir, Perdana Menteri, Datuk Seri Anwar Ibrahim dan Isteri, Datuk Seri Dr Wan Azizah Wan Ismail serta Timbalan Perdana Menteri, Datuk Seri Dr. Ahmad Zahid Hamidi. Turut mengiringi Marcos Jr dalam lawatan selama tiga hari ke Malaysia bermula semalam itu adalah deligasi antaranya setiausaha kabinet, ahli-ahli politik serta pegawai kanan Filipina.


JPM nafi Ketua Pengarah Perkhidmatan Awam disiasat

KUALA LUMPUR, 26 Julai- Jabatan Perdana Menteri (JPM) menafikan kenyataan yang didakwa dikeluarkan Perdana Menteri, Datuk Seri Anwar Ibrahim terhadap Ketua Pengarah Perkhidmatan Awam, Datuk Dr Zulkapli Mohamed.Menurut Jabatan Perdana Menteri (JPM), tindakan mengeluarkan kenyataan bertajuk ‘Siasatan Ke Atas Datuk Dr Zulkapli Mohamed, Ketua Pengarah Perkhidmatan Awam’ yang sedang tular di media sosial itu berniat jahat dan mengelirukan rakyat."Orang ramai dilarang menyebarkan atau berkongsi sebarang maklumat yang tidak pasti atau palsu."Mereka juga boleh merujuk kepada akaun media sosial rasmi JPM melalui platform Facebook, Twitter, Instagram dan TikTok untuk berita sahih," katanya menerusi Facebook.


KMJ perlu menyertai koperasi, peluang pendapatan lebih luas

JOHOR BAHRU, 26 Julai- Kelab Media Johor (KMJ) diseru menceburi peluang baharu seperti keusahawanan dan koperasi selain aktif berpersatuan.Exco Belia, Sukan, Pembangunan Usahawan, Koperasi dan Sumber Manusia Negeri Johor, Mohd Hairi Mad Shah berkata KMJ yang memiliki 149 ahli perlu menyertai koperasi kerana peluang pendapatan disediakan terbuka luas.Katanya, pulangan lumayan boleh dijana, sekali gus menjadikan KMJ lebih aktif."Wujudkan koperasi kerana terdapat peluang-peluang dan geran dana untuk mengembangkan perniagaan kecil. Disebabkan itu saya minta Presiden KMJ, Mohamad Fauzi Ishak dan barisan baharu membuka satu lagi cabang koperasi media Johor," katanya ketika berucap pada Mesyuarat Agung tahunan Kelab Media Johor 2023/2024 di Johor Bahru, malam tadi.Pada mesyuarat itu, Mohamad Fauzi mempertahankan jawatan presiden selepas menang tanpa bertanding.Beberapa muka baharu turut mengisi kekosongan pada sesi pemilihan kepimpinan KMJ malam tadi.

(Katanya, pulangan lumayan boleh dijana, sekali gus menjadikan KMJ lebih aktif)


Perdana Menteri bakal lancar 'Ekonomi Madani: Memperkasa rakyat' esok

(Perdana Menteri Datuk Seri Anwar Ibrahim)

KUALA LUMPUR, 26 Julai- Perdana Menteri Datuk Seri Anwar Ibrahim akan melancarkan "Ekonomi MADANI: Memperkasa Rakyat" yang merupakan pengemudian dan pengarahan baharu ekonomi untuk menjamin masa depan negara.Pelancaran hala tuju baharu tersebut akan diadakan di ibu pejabat Suruhanjaya Sekuriti Malaysia di Putrajaya pada 9.00 pagi esok.“Nantikan, Insya-Allah,” katanya menerusi catatan di laman rasmi Facebook beliau.Ekonomi Malaysia mencatatkan perkembangan yang lebih baik daripada jangkaan sebanyak 5.6 peratus pada suku pertama 2023 didorong terutamanya oleh perbelanjaan sektor swasta.

Terdahulu, Gabenor Bank Negara Malaysia (BNM) Datuk Abdul Rasheed Ghaffour berkata bank pusat itu mengekalkan unjuran untuk pertumbuhan Keluaran Dalam Negara Kasar (KDNK) negara pada tahun ini antara 4.0 peratus dan 5.0 peratus.Beliau berkata permintaan dalam negeri kekal berdaya tahan dan pasaran kerja kini semakin baik, seterusnya menyokong perbelanjaan pengguna.Pada 24 Februari lepas, Anwar, yang juga Menteri Kewangan, membentangkan belanjawan pertama Kerajaan Perpaduan dengan peruntukan sejumlah RM388.1 bilion, meningkat daripada RM372.3 bilion yang dibentangkan pada Oktober 2022.Sejumlah RM289.1 bilion diperuntukkan untuk belanja mengurus dan RM99 bilion bagi belanja pembangunan, termasuk RM2 bilion simpanan luar jangka.- BERNAMA


Laluan Lebuhraya KL - Karak di KM66.1 terhalang akibat tanah mendap

KUANTAN, 25 Julai -  Kejadian tanah mendap berlaku di KM66.1 Lebuhraya Kuala Lumpur-Karak arah timur dan barat dekat Bentong telah mengakibatkan laluan di lokasi tersebut terhalang.Susulan itu, pihak Lebuhraya Pantai Timur dalam catatan di laman Facebook meminta supaya pengguna dari arah Kuantan ke Kuala Lumpur keluar di persimpangan Bentong Timur dan masuk semula ke persimpangan Bentong Barat.“Bagi pengguna dari Kuala Lumpur ke Kuantan diarahkan keluar ke persimpangan Bentong Barat dan masuk semula ke persimpangan Bentong Timur,” menurut catatan itu.Terdahulu, tular beberapa gambar di media sosial yang menunjukkan permukaan jalan berlubang besar akibat mendapan tanah di Lebuhraya Kuala Lumpur-Karak.

(Foto tular menunjukkan permukaan jalan berlubang besar akibat mendapan tanah di Lebuhraya Kuala Lumpur-Karak)


Pingat khidmat khusus anggota penyelamat dicadang diwarta sebagai Pingat Persekutuan

PUTRAJAYA, 25 Julai - Kerajaan sedang mengkaji cadangan untuk mewartakan pingat perkhidmatan untuk anggota penyelamat yang terlibat dalam misi kemanusiaan sebagai Pingat Persekutuan.Menteri di Jabatan Perdana Menteri (Sabah, Sarawak dan Fungsi Khas) Datuk Armizan Mohd Ali berkata cadangan itu kini dalam proses semakan oleh Bahagian Istiadat dan Urusetia Persidangan Antarabangsa Jabatan Perdana Menteri serta Agensi Pengurusan Bencana Negara (NADMA) sebelum dimuktamadkan.

“Sekarang syor sedang diteliti, cuma tiada garis masa. Sekiranya ada butiran, maklumat penuh nanti kita akan maklumkan kemudian," katanya kepada pemberita selepas menghadiri Majlis Penganugerahan Pingat Misi Bantuan Kemanusiaan dan Bencana, di sini.Pingat Persekutuan merupakan anugerah darjah kebesaran yang dikurniakan oleh Seri Paduka Baginda Yang di-Pertuan Agong kepada pemimpin dan rakyat Malaysia yang telah berjasa, berkorban serta berbakti kepada negara.Perdana Menteri, Datuk Seri Anwar Ibrahim pada 16 Februari lalu mencadangkan supaya semua petugas Pasukan Mencari dan Menyelamat Khas Malaysia (Smart) yang berkhidmat dalam misi menyelamat mangsa gempa bumi Turkiye dan Syria diberikan elaun khas, sijil penghargaan serta pingat khidmat khusus sebagai menghargai pengorbanan serta komitmen petugas terlibat.Seramai 248 anggota badan beruniform terdiri daripada Smart, Angkatan Tentera Malaysia (ATM), Jabatan Bomba dan Penyelamat Malaysia (JBPM) dan Angkatan Pertahanan Awam Malaysia (APM) dianugerahkan pingat tersebut selepas Anwar, yang melawat sendiri lokasi kejadian di Turkiye, mencadangkan pengiktirafan itu.


KKD sedia jadi pemudah cara rundingan media, syarikat teknologi gergasi

KUALA LUMPUR, 25 Julai - Kerajaan menerusi Kementerian Komunikasi dan Digital (KKD) bersedia menjadi pemudah cara bagi membantu perundingan organisasi media tempatan dalam mendapatkan pampasan atau bayaran adil daripada syarikat gergasi teknologi.Menterinya, Fahmi Fadzil berkata sekiranya perlu, sebuah kerangka perundangan boleh diperkenal.

"Industri media Malaysia tidak sepatutnya berpeluk tubuh dalam menghadapi pasaran perbelanjaan iklan digital yang dikuasai gergasi teknologi."Adalah tidak adil bagi syarikat-syarikat teknologi besar menggunakan kekuatan mereka memperdagangkan kandungan tempatan untuk keuntungan sendiri sahaja dengan secara percuma dan menjualnya kepada para pengiklan sedangkan untuk menghasilkan kerja-kerja kewartawanan yang bermutu tinggi memerlukan modal yang besar," kata Fahmi Fadzil.Beliau berkata demikian menerusi teks ucapan sempena Majlis Penutup Forum Media Nasional 2023 anjuran Malaysian Press Institute (MPI) yang dibacakan Timbalan Ketua Setiausaha (Strategik) Kementerian Komunikasi dan Digital (KKD), Mastura Ahmad, di sini.Tambah Fahmi, bantuan yang diberi kerajaan menerusi kerangka perundangan atau sebaliknya untuk tujuan itu mempunyai prasyarat iaitu industri berita dan kewartawanan perlu menunjukkan kesatuan atau solidariti yang tinggi."Jawatankuasa khas yang dibentuk oleh Persatuan Penerbit-Penerbit Akhbar Malaysia, baharu-baharu ini untuk tujuan perundingan berkenaan sememangnya langkah yang baik, namun hanya mewakili media arus perdana yang besar," katanya.


Kerajaan secara prinsip setuju Akta Hasutan disemak – Azalina

PUTRAJAYA, 25 Julai - Kerajaan bersetuju secara prinsip agar Akta Hasutan 1948 (Akta 15) disemak sewajarnya. Ini bagi memastikan perundangan 3R (raja, agama dan bangsa) digunakan hanya untuk melindungi Institusi Raja-Raja daripada sebarang provokasi.Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata keputusan itu dibuat selepas beliau hari ini membentangkan kepada Jemaah Menteri hasil Dialog Perundangan 3R yang diadakan pada 21 Julai lalu.

Beliau berkata, dialog yang telah diadakan khusus dalam menangani isu provokasi yang melibatkan agama , bangsa dan Institusi Raja-Raja itu dihadiri wakil kementerian atau jabatan Persekutuan termasuk Kementerian Perpaduan Negara, badan-badan peguam, pertubuhan masyarakat Madani (CSO), pertubuhan bukan kerajaan (NGO) dan ahli-ahli akademik.“Aspek lain berkenaan provokasi yang melibatkan agama dan bangsa akan diteliti termasuk penggubalan perundangan baharu jika perlu mengenai keharmonian dan perpaduan negara.“Ini termasuk mengambil kira pandangan institusi raja-raja sebagai ketua agama Islam dan amalan serta prinsip terbaik antarabangsa,” kata Azalina menerusi kenyataan.Azalina berkata, Bahagian Hal Ehwal Undang-Undang, Jabatan Perdana Menteri (BHEUU, JPM) bakal mengambil langkah sewajarnya dalam menyemak secara terperinci akta berkenaan.Jelas Azalina, ini bagi memastikan cadangan pindaan yang bakal dicadangkan benar-benar bertujuan untuk melindungi institusi Raja-Raja secara holistik.


Kumpulan The 1975 pulang sebelum laporan polis diterima - Ayob Khan

(Timbalan Ketua Polis Negara, Datuk Seri Ayob Khan Mydin Pitchay/ BERNAMA)

KUALA LUMPUR, 25 Julai- Polis menerima laporan mengenai tindakan kumpulan The 1975 yang melakukan aksi tidak senonoh di Festival Good Vibes 2023 di Sepang, Jumaat lepas hanya selepas kumpulan itu berlepas pulang ke United Kindom, kata Timbalan Ketua Polis Negara Datuk Seri Ayob Khan Mydin Pitchay.Menolak dakwaan sesetengah pihak bahawa polis tidak cekap dalam menangani kejadian itu, beliau berkata kumpulan itu berlepas pulang ke United Kingdom dalam tempoh enam jam (5.30 pagi) selepas konsert itu dihentikan pada 11.30 malam, 21 Julai. “...dan laporan polis pertama yang diterima adalah pada keesokan hari pada 2 petang,” katanya pada sidang media selepas menyerahkan Bendera Kejohanan World Police & Fire Games Winnipeg 2023 kepada Pesuruhjaya Polis Sarawak Datuk Mohd Azman Ahmad Sapri di Bukit Aman di sini hari ini.Beliau berkata siasatan kes itu masih berjalan dan dibuat mengikut Seksyen 509, 504 Kanun Keseksaan dan Seksyen 14 Akta Kesalahan-Kesalahan Kecil.Ayob Khan berkata Polis Diraja Malaysia (PDRM) akan berurusan dengan pihak berkuasa United Kingdom sekiranya terdapat proses pendakwaan terhadap kumpulan The 1975.“Kesalahan ini adalah kesalahan yang dilakukan di negara ini maka kita tidak boleh memohon notis merah daripada Polis Antarabangsa (Interpol) kecuali ia melibatkan kesalahan besar,” katanya apabila ditanya sama ada PDRM akan meminta bantuan daripada Interpol.Ayob Khan berkata setakat ini polis telah selesai mengambil 13 keterangan bagi membantu siasatan iaitu enam keterangan diambil daripada pengadu, seorang penganjur dan enam daripada Agensi Pusat Permohonan Penggambaran Filem Dan Persembahan Artis Luar Negara. Katanya polis menerima 18 laporan dan lapan daripadanya dibuat di Selangor.Jumaat lepas, persembahan kumpulan The 1975 dihentikan susulan tindakan biadab vokalisnya Matty Healy yang menyentuh sensitiviti masyarakat Malaysia dan memperlekehkan undang-undang negara pada Festival Good Vibes yang berlangsung di Litar Antarabangsa Sepang, Selangor. - BERNAMA


Presiden Filipina Marcos Jr tiba untuk lawatan negara tiga hari

SEPANG, 25 Julai- Presiden Filipina, Ferdinand Marcos Jr tiba di Malaysia hari ini dalam rangka lawatan sulung ke Malaysia selama tiga hari .  Pesawat khas yang membawa Marcos Jr bersama isteri Louise Araneta -Marcos mendarat di Kompleks Bunga Raya, Lapangan Terbang Antarabangsa Kuala Lumpur (KLIA) pada kira-kira pukul 5.00 petang tadi. Marcos Jr. kemudian memeriksa kawalan kehormat terdiri daripada 26 pegawai dan anggota Batalion Pertama Rejimen Renjer Diraja yang diketuai Kapten Muhamad Nur Zhafran Ahamad.  Turut mengiringi ialah Duta Besar Filipina ke Malaysia Charles C.Jose , selain ahli politik dan pegawai kanan kerajaan Filipina .  Ketibaan turut di sambut Menteri Perpaduan Negara, Datuk Aaron Ago Dagang dan Duta Besar Malaysia ke Filipina, Datuk Abdul Malik Melvin Castelino Anthony .  Marcos dijangka bertemu dengan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Perdana Menteri, Datuk Seri Anwar Ibrahim serta bertemu pemimpin perniagaan tempatan untuk berkongsi peluang perdagangan dan pelaburan.

( Presiden Filipina, Ferdinand Marcos Jr adakan lawatan rasmi sulung ke Malaysia/ BERNAMA)

Lawatan itu membuktikan jalinan persahabatan dan hubungan rapat antara kedua-dua negara selaku jiran rapat dan rakan kongsi di ASEAN.  Ia termasuk menerusi pertukaran lawatan di peringkat tinggi seperti lawatan rasmi Perdana Menteri, Datuk Seri Anwar ke Manila pada Mac tahun ini.Pada tahun lepas, Filipina merupakan rakan dagang ke-15 terbesar Malaysia di peringkat global dan kelima terbesar dalam kalangan negara anggota ASEAN dengan jumlah dagangan mencecah RM41.45 bilion (US$9.42 bilion), peningkatan sebanyak 20.1 peratus daripada jumlah dagangan dalam 2021.


Mesyuarat khas bincang PRK Parlimen Pulai, DUN Simpang Jeram pada 3 Ogos ini - SPR

PUTRAJAYA, 25 Julai - Suruhanjaya Pilihan Raya (SPR) akan mengadakan satu mesyuarat khas pada 3 Ogos ini bagi membincangkan urusan pelaksanaan Pilihan Raya Kecil (PRK) Parlimen Pulai dan PRK Dewan Undangan Negeri (DUN) Simpang Jeram, Johor.Setiausaha SPR, Datuk Ikmalrudin Ishak berkata ia berikutan kekosongan luar jangka kerusi Parlimen P161 Pulai dan DUN N13 Simpang Jeram berikutan kematian penyandangnya Datuk Seri Salahuddin Ayub yang juga Menteri Perdagangan Dalam Negeri dan Kos Sara Hidup pada 23 Julai lalu."Mesyuarat khas tersebut di mana tarikh-tarikh penting PRK Parlimen Pulai dan PRK Dewan Negeri Simpang Jeram seperti tarikh writ pilihan raya, hari penamaan calon, hari pengundian, daftar pemilih yang akan digunakan dan lain-lain persiapan bagi melaksanakan pilihan raya tersebut akan dibincangkan," katanya dalam satu kenyataan hari ini.

(Setiausaha SPR, Datuk Ikmalrudin Ishak/ BERNAMA)

Mesyuarat khas itu akan dipengerusikan oleh Pengerusi SPR, Tan Sri Abdul Ghani Salleh dan sidang media akan diadakan selepas mesyuarat khas tersebut.Salahuddin, 61, meninggal dunia di Hospital Sultanah Bahiyah di Alor Setar, Kedah pada pukul 9.23 malam Ahad lepas setelah ditidurkan selepas menjalani pembedahan akibat pendarahan otak.Ikmalrudin berkata SPR telah menerima pemakluman rasmi daripada Yang Dipertua Dewan Rakyat Tan Sri  Johari Abdul hari ini berhubung dengan kekosongan luar jangka kerusi Parlimen Pulai.Pemakluman rasmi berhubung dengan kekosongan luar jangka kerusi DUN Simpang Jeram juga diterima daripada Speaker Dewan Negeri Johor Datuk Dr Mohd Puad Zarkashi pada hari yang sama.


Melaka cadang bina dua lagi balai bomba,  percepat respons kecemasan

(Zulkiflee Mohd Zin merasmikan Seminar Keselamatan Kebakaran Anjuran JBPM Melaka)

AYER KEROH, 25 Julai- Kerajaan negeri Melaka dalam perancangan membangunkan dua Balai Bomba dan Penyelamat (BBP) baharu di negeri itu, masing-masing satu di kawasan Nyalas di Jasin dan Kuala Linggi di Alor Gajah.Timbalan Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana Zulkiflee Mohd Zin berkata ini berikutan balai bomba terdekat mengambil masa untuk sampai ke lokasi jika berlaku kecemasan. Katanya, kerajaan negeri akan memohon peruntukan dari Kementerian Pembangunan Kerajaan Tempatan untuk tujuan berkenaan."Ya itu kawasan pedalaman yang melibatkan kawasan kampung yang mungkin memakan masa walaupun daripada Masjid Tanah atau Alor Gajah sekali pun, kita nak balai bomba ini di perbanyakkan lagi, setidak-tidaknya kawasan itu dah ada asas perkhidmatan keselamatan dalam kawasan komuniti itu," katanya.

(Timbalan Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana Melaka, Zulkiflee Mohd Zin)

Beliau berkata demikian selepas merasmikan Seminar Keselamatan Kebakaran Anjuran JBPM Melaka yang turut dihadiri Pengarah JBPM negeri, Abu Bakar Katain.Zulkiflee berkata setakat ini, Melaka mempunyai 11 BPP melibatkan dua zon di negeri itu.Sementara itu, Abu Bakar berkata sebanyak 70 peratus daripada 329 premis di Melaka yang ditetapkan untuk mempunyai Sijil Perakuan Bomba (FC), telah memiliki perakuan berkenaan setakat hari ini.Beliau berkata premis berkenaan meliputi sembilan kategori, antaranya bangunan kerajaan, premis industri, komersial, pusat beli belah, hotel penginapan dan bangunan pejabat.Ujarnya perakuan berkenaan bertujuan memastikan sesebuah premis atau bangunan, berada dalam keadaan selamat atau bebas daripada kerosakan yang boleh menjejaskan keselamatan awam.


Kekosongan kerusi Parlimen Pulai, DUN Simpang Jeram telah dimaklum kepada SPR

(Speaker DUN Johor, Datuk Puad Zarkashi)

BATU PAHAT, 25 Julai- Notis kekosongan luar jangka kerusi Parlimen Pulai dan Dewan Undangan Negeri (DUN) Simpang Jeram telah diserahkan kepada Suruhanjaya Pilihanraya ( SPR), semalam.  Speaker Dewan Undangan Negeri ( DUN) Johor, Datuk Puad Zarkashi berkata, notis pemakluman kekosongan dihantar bagi membolehkan SPR menetapkan tarikh pilihan raya kecil kawasan DUN dan Parlimen yang disandang Allahyarham Datuk Seri Salahuddin Ayub.  Pihaknya menjangkakan keputusan mengenainya akan diperoleh dua atau tiga minggu lagi selepas SPR selesai bermesyuarat.  "Saya rasa dia akan membuat pengumuman serentak kerana ia melibatkan kerusi parlimen dan kerusi DUN dan kebetulan parlimen baru tadi memaklumkan kekosongan tersebut. SPR sendiri akan membuat keputusan setelah mengadakan mesyuarat," katanya.Beliau berkata demikian ketika ditemui pemberita di Pusat Khidmat DUN Rengit, Batu Pahat.  Kerusi DUN Simpang Jeram dan Parlimen Pulai kosong berikutan penyandangnya, Allahyarham Datuk Seri Salahudin Ayub meninggal dunia di Hospital Sultanah Bahiyah (HSB) Alor Setar, Kedah pada Ahad lalu akibat pendarahan otak.

Johor mempunyai 56 kerusi DUN dengan 40 daripadanya dimenangi Barisan Nasional, diikuti PH (11) kerusi, tiga kerusi PN dan satu kerusi diduduki PKR dan MUDA. Mengikut 54 Fasal (1) Perlembagaan Persekutuan,pihak SPR hendaklah mengisi kekosongan kerusi itu dalam tempoh 60 hari dari tarikh dipastikan suruhanjaya tersebut bahawa ada kekosongan.


BN-PN Kedah lancar manifesto Khamis ini- Mahdzir

(Pengerusi Majlis Pimpinan Perpaduan Negeri, Datuk Seri Mahdzir Khalid)

ALOR SETAR, 25 Julai- Barisan Nasional (BN) dan Pakatan Harapan (PH) Kedah akan melancarkan manifesto pada khamis ini sebagai tawaran kepada rakyat negeri ini sekiranya mereka dipilih bagi membentuk kerajaan dalam Pilihan Raya Negeri (PRN) nanti.  Pengerusi Majlis Pimpinan Perpaduan Negeri, Datuk Seri Mahdzir Khalid berkata, manifesto yang menyantuni semua golongan termasuk nelayan, pesawah, penoreh getah, perindustrian, pelancongan, belia serta wanita itu diyakini mampu membawa kestabilan dan kesejahteraan rakyat.  "Ada banyak perkara yang akan dibentangkan dalam manifesto itu dan ia akan menyentuh mengenai perkara-perkara yang mampu memberi kebaikan kepada rakyat secara menyeluruh kerana kerajaan negeri ketika ini bukan saja gagal, malah tak buat apa-apa pun."Apa yang beliau (Muhammad Sanusi) buat selain mengata orang lain? Kalau nak jadi pemimpin, anda kena serius kerana antara kepimpinan negeri dengan rakyat, di tengah-tengahnya ada pegawai kerajaan yang bertanggungjawab melaksanakan program demi pembangunan negeri," katanya,Beliau berkata demikian pada sidang media selepas mempengerusikan Mesyuarat Majlis Kepimpinan Perpaduan Negeri Kedah di Pejabat UMNO, Bangunan Tunku di Alor Setar hari ini.  Mahdzir berkata, majlis pelancaran manifesto itu akan diadakan di tapak letak kereta, Bandar Laguna Merbok bermula jam 9 malam.  Tambahnya, pada majlis itu setiap calon BN dan PH akan berada di pentas yang sama untuk diperkenalkan kepada umum.  Selain itu Jelajah Kepimpinan turut dibuat sepanjang tempoh berkempen PRN di Kedah yang akan dihadiri kepimpinan pusat.

(Foto Hiasan: Wisma Darul Aman/ BERNAMA)


Bantuan sewa rumah pelajar IPTA sedang dikaji- Aminuddin

(Datuk Seri Aminuddin pada Majlis Penyampaian Komputer Riba Mahasiswa Anak-anak Negeri Sembilan 2023 di Dewan Datuk Bahaman, Kuala Pilah)

KUALA PILAH, 25 Julai- Negeri Sembilan sedang mengkaji cadangan bagi memberi bantuan sewa rumah kepada pelajar institusi pengajian tinggi awam (IPTA).Ia berikutan kos sewa rumah yang tinggi khususnya bagi pelajar yang tinggal di kawasan bandar.  Menurut Menteri Besar Negeri Sembilan, Datuk Seri Aminuddin Harun ia susulan keluhan pelajar-pelajar di Universiti Malaya (UM) dalam satu perjumpaan baru-baru ini."Banyak lagi yang sedang kita rancang khususnya pelajar yang tinggal dalam bandar, pelajar UM khususnya sewa rumahnya tinggi. Ini sebenarnya dalam perhatian kita dalam radar kita untuk kita bantu mereka kerana pastinya kos dia terlalu tinggi duduk di bandar Kuala Lumpur dan kos sewa tinggi ini antara sedang kita fikirkan untuk kita bantu pelajar kita di UM," katanya.

(Menteri Besar Negeri Sembilan, Datuk Seri Aminuddin Harun)

Beliau berkata demikian pada Majlis Penyampaian Komputer Riba Mahasiswa Anak-anak Negeri Sembilan 2023 di Dewan Datuk Bahaman, Kuala Pilah.  Dalam majlis tersebut, seramai 111 orang pelajar terdiri daripada golongan B40 dari empat kawasan Parlimen iaitu Kuala Pilah, Jelebu, Jempol dan Tampin menerima sumbangan komputer riba.  Rata- rata pelajar yang ditemui menghargai sumbangan tersebut yang akan dapat membantu serta memudahkan proses pembelajaran mereka di universiti.  "Jadi dapat sedikit sebanyak membantu saya dalam menyiapkan tugasan di universiti," kata Nisha Lini."Hari ni saya dapat 'laptop' ni sangat gembira sebab dah lama tunggu lama, jadi dengan adanya 'laptop' ni boleh bantu saya untuk lebih cemerlang dalam akademik," kata Lim Kong Wei"Saya nak ucapkan ribuan terima kasih kepada Yayasan Negeri Sembilan, kepada Menteri Besar kerana memberi sumbangan 'laptop' ni untuk mahasiswa maka lebih mudah untuk kami melakukan tugasan kuliah," kata Nur Natasya Azhar.


JOHOR BAHRU, 25 Julai- Pelaburan tambahan daripada syarikat farmaseutikal terkemuka di Asia, Biocon di Johor tahun ini, mampu menjadikan negeri itu sebagai pengeluar insulin terbesar di dunia.  Exco Pelaburan, Perdagangan dan Hal Ehwal Pengguna Johor, Lee Ting Han berkata, pelaburan melibatkan perluasan fasiliti Biocon akan bermula tahun hadapan.  "Pelaburan itu juga dijangka dapat menambah 900 peluang pekerjaan berkualiti kepada rakyat tempatan, " kata Lee kepada media di sini.  Biocon telah menubuhkan fasiliti pembuatan insulin terbesar di Asia pada 2010 di Johor, melibatkan pelaburan melebihi RM1 bilion, mencipta lebih 900 peluang pekerjaan.  "Kerajaan Johor komited, membantu dan menyediakan infrastruktur baik, bagi membolehkan syarikat gergasi seperti Biocon, berkembang dan maju.  "Ia secara tidak langsung, menarik lebih banyak pelaburan dari dalam dan luar negara, ke Johor," katanya.

(Lee berkata Johor bakal jadi pengeluar insulin terbesar dunia)


KUALA LUMPUR, 25 Julai- Bursa Malaysia mengakhiri sesi dagangan pagi lebih kukuh, mengambil petunjuk daripada prestasi positif pasaran serantau.Pada 12.30 tengah hari, FTSE Bursa Malaysia KLCI (FBM KLCI) meningkat 9.76 mata kepada 1,434.45 daripada 1,424.69 pada penutup semalam.Indeks utama mengukuh 1.07 mata pada sesi pembukaan pagi ini untuk mencapai paras 1,425.76 dan kemudian bergerak antara 1,425.28 dan 1,435.57 sepanjang sesi.Pergerakan harga di pasaran menyaksikan kaunter untung mengatasi kaunter rugi 486 berbalas 334, manakala 404 kaunter tidak berubah, 1,069 tidak diniagakan dan 15 yang lain digantung.Jumlah dagangan 2.31 bilion unit bernilai RM1.11 bilion.Sementara itu, saham Asia bergerak rancak hari ini selepas China berikrar untuk terus menyokong dan mengumumkan beberapa langkah bagi meningkatkan ekonominya.Di peringkat serantau, Indeks Komposit SSE China menokok 1.89% kepada 3,223.89, Indeks Hang Seng Hong Kong melonjak 3.16 peratus untuk mencatatkan paras 19,258.66, Kospi Korea Selatan meningkat 0.08 peratus menjadi 2,630.73 dan Indeks Straits Times Singapura mengembang 0.27% kepada 3,273.92.

(Bursa Malaysia Akhiri sesi dagangan pagi lebih tinggi)

Dalam kalangan saham wajaran tinggi, Maybank peroleh enam sen kepada RM8.98, Public Bank menambah lima sen kepada RM4.03, CIMB lebih tinggi lapan sen untuk mencatatkan harga RM5.43, Petronas Chemicals untung 13 sen kepada RM6.63 manakala Tenaga Nasional merosot enam sen kepada RM9.40.Bagi saham aktif, MYMBN yang baharu disenaraikan peroleh 6.5 sen kepada 27.5 sen, Hong Seng Consolidated dan Sarawak Consolidated Ind masing-masing naik setengah sen kepada sembilan sen dan 44 sen, UEM Sunrise menambah 3.5 sen kepada 47 sen sementara Classita Holdings susut 2.5 sen kepada 12.5 sen.Di papan indeks, Indeks FBM Emas meningkat 66.75 mata kepada 10,573.83, Indeks FBMT 100 mengembang 64.12 mata kepada 10,260.01 dan Indeks FBM 70 mengukuh 63.39 mata menjadi 13,962.49.Sementara itu, Indeks FBM Emas Syariah meningkat 47.62 mata kepada 10,858.50, manakala Indeks FBM ACE susut 21.01 mata kepada 5,298.85.Mengikut sektor, Indeks Perkhidmatan Kewangan melonjak 161.27 mata kepada 15,983.56, Indeks Tenaga meningkat 5.65 mata menjadi 829.26, Indeks Produk dan Perkhidmatan Perindustrian peroleh 1.87 mata kepada 164.75 dan Indeks Perladangan mengembang 81.08 mata kepada 7,216.39. -BERNAMA


(Datuk Rahmad Mariman berkata, pasukan itu yang diwujudkan dengan kerjasama PDRM bersama JPN akan turun ke setiap sekolah secara berkala setiap enam bulan)

BUKIT SERINDIT, 25 Julai- Pasukan petugas bagi menangani kes buli di Melaka yang ditubuhkan tiga tahun lalu diyakini berkesan dalam membantu kesihatan mental pelajar di negeri itu.  Exco Pendidikan, Pengajian Tinggi dan Hal Ehwal Agama Negeri, Datuk Rahmad Mariman berkata, pasukan itu yang diwujudkan dengan kerjasama Polis Diraja Malaysia (PDRM) bersama Jabatan Pendidikan Negeri (JPN) akan turun ke setiap sekolah secara berkala setiap enam bulan. Tambahnya, program turun padang bersama kaunselor itu juga membantu memberi peringatan kepada para pelajar mengenai aktiviti salah laku di sekolah.  "Sebenarnya keberkesanan ada. Setiap kali kita memberi takzikrah kepada pelajar, mengingatkan, memberi amaran dan sebagainya. Alhamdulillah setakat enam bulan ke setahun tiada kes. Tapi lepas tu mungkin ada pertukaran pelajar baharu dia akan berlaku sikit sikit balik. Sebab tu kita kena sering selalu pergi ke sekolah-sekolah ini membuat peringatan dan nasihatkan pelajar-pelajar ini,” kata Rahmad di Majlis Penyampaian Sumbangan Penajaan Tenaga Nasional Berhad dan Penyerahan Jersi Pasukan di Sekolah Menengah Kebangsaan Seri Kota di sini. Tenaga Nasional berhad (TNB) menyampaikan sumbangan RM10,000 bersempena kejohanan Liga Hoki Remaja Malaysia (MJHL) 2023.

(Pasukan petugas berjaya tangani kes buli di Melaka)


GiatMARA berjaya lahir 50 usahawan bertaraf jutawan

KANGAR, 25 Julai- GiatMARA berjaya melahirkan 50 usahawan bertaraf jutawan dalam pelbagai bidang berkaitan kemahiran.Bagi tahun 2020 hingga penghujung 2022, seramai 4,293 lepasan GiatMARA seluruh negara menceburi bidang keusahawanan selepas tamat latihan.Pengurus Kanan Unit Setiausaha Lembaga dan Penyelaras GiatMARA Nurzatul Baizura Dolmat berkata, jaringan Alumni Kemahiran Rakan Usahawan Lepasan GiatMARA Berjaya atau Rakan pembimbing perkhidmatan awam (AKRAB) diwujudkan akan bertindak sebagai mentor kepada usahawan baharu.Ia akan menjadi platform penting kepada usahawan untuk menyalurkan pengalaman dan ilmu keusahawanan kepada usahawan muda bagi menghadapi cabaran semasa dalam perniagaan."Untuk setiap sesi kita anggarkan lebih kurang 20 usahawan yang akan menyertai AKRAB. Bagi 231 pusat GiatMARA, kita jangkakan lebih 800 pelatih yang boleh diambil," katanya kepada media selepas merasmikan Seminar Jaringan Informasi Usahawan GiatMARA Perlis yang dihadiri 50 usahawan lepasan GiatMARA.Sehingga kini terdapat lebih 400 usahawan GiatMARA seluruh Perlis bergiat aktif dalam pelbagai bidang keusahawanan, dan empat daripada jumlah itu bertaraf jutawan.Bagi Pengarah GiatMARA Perlis Harun Radzi, "kita sasarkan peningkatan dari tahun ke tahun. Dalam masa setahun, kita sasarkan 15% daripada pelatih kita untuk menceburi bidang keusahawanan."Jumlah yang disasarkan itu berikutan kesukaran mewujudkan pelatih yang baru tamat latihan untuk jadi usahawan kerana memerlukan sekurang-kurangnya pengalaman tiga tahun," katanya.Selain bidang keusahawanan, lebih 85% daripada keseluruhan 389,464 pelatih yang menamatkan pengajian dalam bidang kemahiran teknikal dan vokasional di GiatMARA berjaya memperoleh pekerjaan.

(Pelatih GiatMARA melakukan tugasan di bengkel memasak)


Melaka terus bendung ajaran sesat 'SiHulk'

BUKIT SERINDIT, 25 Julai- Kerajaan Negeri Melaka terus melakukan pemantauan berterusan bagi membendung kumpulan ajaran sesat 'SiHulk' yang semakin tersebar di negeri itu.  Menurut Exco Hal Ehwal Agama Negeri Datuk Rahmad Mariman, perkara itu termasuk melakukan kerjasama bersama Polis Antarabangsa (Interpol) dan melakukan tangkapan kepada pengikut ajaran itu sejak dua bulan lalu. "Video yang tular baru-baru ini merupakan cerita lama, video tersebut kembali tular. Namun tindakan awal telah diambil. Dua bulan lepas kita telah buat tangkapan dan juga meminta bantuan daripada Interpol untuk mengesan pengasasnya yang dipercayai berada di luar negara."Jadi cuba untuk menarik pengikutnya ke sana kerana di sini agak sukar untuk melakukan aktiviti. Dia cuba buat di luar negara," katanya pada Majlis Penyampaian Sumbangan Penajaan Tenaga Nasional Berhad dan Penyerahan Jersi Pasukan di Sekolah Menengah Kebangsaan Seri Kota, di sini.Terdahulu, Jawatankuasa Muzakarah Majlis Kebangsaan Bagi Hal Ehwal Agama Islam Malaysia (MKI) telah memutuskan ajaran dan fahaman SiHulk yang diasaskan oleh Suhaini Mohammad sebagai ajaran sesat.Ia berikutan ajaran itu menyeleweng dan bertentangan dengan agama Islam berdasarkan akidah Ahli Sunnah Wal Jamaah.  Mana-mana pihak didapati menyebarkan ajaran itu boleh dikenakan tindakan mengikut Enakmen Kesalahan Jenayah Syariah Negeri-negeri.


Aktiviti sukarelawan golongan muda di Johor terus diperkasa

JOHOR BAHRU, 25 Julai- Aktiviti sukarelawan di Johor terus diperkasa menerusi pelancaran Skuad Muda dianggotai 50,400 ahli baharu yang merupakan pelajar-pelajar dari 56 buah sekolah negeri itu.  Pelancaran Skuad Muda itu selaras dengan matlamat Tunku Mahkota Johor, Tunku Ismail Sultan Ibrahim yang inginkan lebih ramai golongan muda dan belia menjadi sukarelawan. Exco Belia, Sukan, Pembangunan Usahawan, Koperasi dan Sumber Manusia Negeri Johor Mohd Hairi Mad Shah berkata, inisiatif itu disambut baik Jabatan Pendidikan Negeri (JPN) Johor dan Pejabat Pendidikan Daerah (PPD).  Pelbagai program boleh dilaksanakan hasil kerjasama JPNJ dan PPD seperti aktiviti gotong-royong selama satu jam di sekolah pada setiap Ahad.  "Kita tahu, risiko yang perlu diambil sekiranga pelajar-pelajar ini dibawa keluar. Jadi saya sebab itu kelulusan diperlukan daripada ibu bapa."Untuk itu Jabatan Pendidikan melalui pihak-pihak yang tertentu akan diselaraskan dengan baik dan berjayanya," katanya kepada pemberita selepas merasmikan Majlis Pelancaran Skuad Muda Southern Volunteers Sekolah Peringkat Negeri Johor di Sekolah Menengah Kebangsaan Dato Jaafar, di sini.Mohd Hairi Mad Shah berkata, pihaknya juga akan berhubung dengan sekolah-sekolah terlibat bagi pelaksanaan program di luar kawasan sekolah. Sehingga kini, seramai 75,000 individu telah mendaftarkan diri sebagai ahli Southern Volunteers di negeri tersebut.


Kerajaan Johor tidak kompromi provokasi semasa acara sukan

JOHOR BAHRU, 25 Julai- Kerajaan Johor tidak akan berkompromi dengan mana-mana pihak berkenaan isu provokasi semasa acara sukan berlangsung di negeri itu.  Masalah tersebut boleh mencetuskan pergaduhan sehingga mengancam keselamatan penonton termasuk kanak-kanak yang turut menyaksikan aksi tidak bermoral itu.  Exco Belia, Sukan, Pembangunan Usahawan, Koperasi dan Sumber Manusia Johor, Mohd Hairi Mad Shah berkata, pihaknya tidak mahu sebarang provokasi dibuat sama ada daripada pihak luar mahupun dalaman.  Beliau menyokong penuh agar setiap stadium di negeri Johor dikawal pihak keselamatan stadium, termasuk polis dan pihak berwajib lain. "Kalau tidak puas hati kita ada gelanggang. Gelanggang tinju ada, gelanggang bola sepak hendak main bola sepak kita main bola sepak. Jadi kalau rasa hendak silat, ada gelanggang dia, masing-masing tunjukkanlah kehebatan untuk wakil negeri mahupun negara. Jangan tunjuk hanya di depan penonton di khalayak ramai," kata Mohd Hairi selepas merasmikan Majlis Pelancaran Skuad Muda Southern Volunteers Sekolah Peringkat Negeri Johor di Sekolah Menengah Kebangsaan Dato Jaafar, Johor Bahru.

(Mohd Hairi berkata kerajaan Johor tidak kompromi provokasi semasa acara sukan)


Hasil tangkapan nelayan berkurangan

KUALA PERLIS, 25 Julai- Hasil tangkapan khususnya ikan bagi lebih 40 nelayan pantai di sekitar Kuala Sungai Baru Perlis berkurangan sejak kebelakangan ini berikutan keadan cuaca yang tidak menentu dan peralihan musim tangkapan.  Jika sebelum ini tangkapan ikan mampu mencecah antara 300 hingga 400 kilogram sehari, namun jumlah itu kini hanya antara 100 hingga 150 kilogram menyebabkan peningkatan harga di pasaran. Bagi peraih hasil laut, Mohd Shukor Chin, di sebalik kekurangan bekalan ikan, nelayan pantai kini beralih kepada tangkapan udang yang meningkat. Antara 250 hingga 350 kilogram didaratkan setiap hari berbanding sekitar 200 kilogram sebelum ini. Sehubungan itu harga udang kini mampu dijual lebih murah iaitu sekitar RM30 hingga RM50 sekilogram mengikut gred berbanding harga sebelum ini antara RM40 hingga RM70 sekilogram. Secara tidak langsung, walaupun tangkapan ikan berkurangan namun nelayan yang turun ke laut mampu meraih pendapatan harian antara RM200 hingga RM350 dengan hasil udang dan ketam. "Dari segi pendapatan nelayan ini bagi saya alhamdulillahlah. Hasil boleh kata lumayan juga tapi dari segi risiko kita tanggung sebab sekarang ini ekonomi pun dah teruk."Kuasa membeli berkurangan. Ikan alhamdulillah, macam udang ketam memang pelanggan kurang beli sebab harga. Itu pun dah turun hingga RM10 ke RM12 sekilo udang," kata Mohd Shukor.  Beliau ditemui ketika tinjauan RTM di Jeti Pendaratan Hasil Laut Kuala Sungai Baru, Simpang Empat. Bekalan hasil laut khususnya ikan dijangka kembali stabil dalam tempoh sebulan hingga dua bulan lagi dan bagi nelayan tetap bersyukur dengan hasil laut diperoleh ketika ini. "Alhamdulillah boleh lepas belanja, alhamdulillah lepas kalau minyak dalam RM30 macam itu," kata nelayan pantai, Ahmad Jailani.  "Pendapatan boleh sikit-sikit. Habuan makan, hari-hari cukup belanja dan keluarga saya itu hendak lebih sangat tidak ada tapi ada," ujar seorang lagi nelayan pantai, Hassan Ismail.